Kealpaan minit akhir dera MU

KEGAGALAN Melaka United (MU) memanfaatkan aksi di tempat sendiri untuk mengutip tiga mata penuh tatkala menjamu kehadiran Petaling Jaya City FC (PJ City FC) malam tadi disifatkan sebagai satu kerugian yang besar oleh pengendalinya, Zainal Abidin Hassan.

Zainal percaya skuad kendaliannya lebih layak untuk memenangi perlawanan tersebut, namun kealpaan di saat-saat akhir membuatkan mereka didera, sekali gus terpaksa berpuas hati dengan satu mata.

“Bagi saya ini memang satu kerugian. Kita hilang dua mata yang amat berharga. Selepas membuat beberapa perubahan taktikal di babak kedua, kita berjaya melakukan serangan dan akhirnya menjaringkan gol.

“Namun kealpaan di saat-saat akhir inilah yang mendera kita apabila PJ City mendapat satu-satunya peluang di masa kecederaan dan berjaya menyudahkannya.

Justeru, Zainal masih optimis pasukannya mampu mengekalkan kedudukan sekurang-kurangnya di kelompok lima terbaik sebelum saingan liga melabuhkan tirai, awal bulan depan.

“Kita masih ada peluang cuma kuta perlu fokus dan lebih berdisiplin. Daripada empat perlawanan yang dilalui selepas liga bersambung saya melihat mereka telah menunjukkan mutu permainan yang baik. Jadi, saya harap ia diteruskan dalam baki tiga perlawanan terakhir,” ujarnya.

Sementara itu, Ketua Jurulatih PJ City FC K Devan menganggap perubahan taktikal di minit-minit akhir dengan memasukkan tiga pemain di posisi serangan sebagai ramuan rahsia untuk pasukannya mencuri satu mata di tempat lawan.

“Atas faktor itu kita berjaya mengikat kedudukan dan saya sangat berpuas hati dengan satu mata yang kita perolehi. Pujian perlu diberikan kepada pemain kerana mereka menunjukkan reaksi positif selepas ketinggalan satu gol.

“Jika kita dapat meneruskan rentak sebegini dalam tiga perlawanan terakhir, saya percaya peluang kita untuk kekal di Liga Super musim depan masih cerah,” katanya.


Hasrat suami, isteri tunai Umrah tidak kesampaian

BUKIT BARU 16 Mei – Hasrat kakitangan Majlis Bandaraya Melaka Bersejarah (MBMB) mengerjakan umrah bersama isteri tidak kesampaian apabila dia meninggal dunia dalam nahas motosikal di Jalan Paya Ikan, di sini, hari ini.

Dalam kemalangan kira-kira jam 1.45 tengah hari, Kamaruddin Karim, 57, maut di lokasi kejadian manakala isterinya Linda Awal,43, parah dipercayai patah tulang rusuk kiri.

Ketua Jabatan Siasatan Penguatkuasaan Trafik (JSPT) Melaka, Superintendan [email protected] Zaki Omar berkata, dalam kejadian itu mangsa yang menunggang motosikal Honda Wave hilang kawalan dan terbabas ke kiri jalan.

“Hasil siasatan mendapati motosikal mangsa bergerak lurus dari arah lampu isyarat Duyong menghala ke Paya Ikan sebelum hilang kawalan, terbabas ke kiri jalan dan terbalik berdekatan kawasan rumput,” katanya.

Beliau berkata jenazah mangsa telah dihantar ke Hospital Melaka untuk proses bedah siasat dan kes disiasat mengikut Seksyen 41(1) Akta Pengangkutan Jalan 1987.


Penyata terperinci Bantuan Prihatin Elektrik dalam bil Julai – TNB

KUALA LUMPUR, 2 Julai – Pelanggan domestik (kediaman) Tenaga Nasional Berhad (TNB) dapat melihat butiran manfaat Bantuan Prihatin Elektrik (BPE) bagi bulan April, Mei dan Jun menerusi Penyata Terperinci yang akan dikeluarkan pada Julai.

Menurut kenyataan TNB hari ini, penyata tersebut akan diterima berserta bil Julai dalam masa tujuh hari selepas pembacaan meter itu dijalankan.

“Mereka juga boleh melihat Penyata Terperinci dan bil tersebut melalui laman sesawang serta aplikasi MyTNB selepas 48 jam menerima Notis Makluman tersebut.

“Pembaca meter TNB akan melakukan bacaan bulai Julai di premis-premis pelanggan mulai 3 Julai, 2020 dan pelangan akan turut diberi Notis Makluman bahawa pembacaan telah pun dilakukan,” katanya.

Ini menerusi pembiayaan penggunaan elektrik percuma sehingga RM231 untuk tempoh tiga bulan pelaksanaan Perintah Kawalan Pergerakan (PKP) pada April, Mei serta Jun, 2020 dan bantuan tersebut akan dinyatakan dalam bil sebenar.

Selain itu, pengguna domestik yang menggunakan elektrik sebanyak 601-900 kWj sebulan akan menikmati diskaun sebanyak 10 peratus iaitu tambahan 8 peratus daripada kadar diskaun sedia ada sebanyak 2 peratus bermula  April 2020 hingga September 2020.

Sebarang pertanyaan lanjut mengenai bil boleh dibuat menerusi talian TNB CareLine 1-300-88-5454 atau e-mel t[email protected] atau di Kedai Tenaga berhampiran.- BERNAMA


Mesut Ozil sertai Fenerbahce melalui perpindahan percuma

ANKARA, 25 Jan. – Kelab bola sepak Turki, Fenerbahce pada Ahad mengesahkan perpindahan secara percuma Mesut Ozil dari Arsenal, England, lapor Agensi Anadolu.

“Perjanjian telah dicapai dengan Kelab Arsenal untuk perpindahan pemain bola sepak profesional Mesut Ozil ke kelab kami,” kata kelab Istanbul itu dalam satu kenyataan.

Ozil melalui tiga musim  cemerlang  dengan gergasi Sepanyol, Real Madrid, ketika membantu Los Blancos memenangi gelaran La Liga, dan Piala Super Sepanyol.

Setelah berpindah ke Arsenal pada 2013, Ozil memenangi empat trofi Piala FA di London, dan menjaringkan 44 gol dalam 254 perlawanan.


Abang bomba enggan vaksin kena kaunseling

BUKIT KATIL 8 Feb- Pegawai dan anggota Jabatan Bomba dan Penyelamat Malaysia (JBPM) yang enggan divaksin atas bukan sebab masalah kesihatan diarahkan menghadiri sesi kaunseling.

Ketua Pengarah JBPM, Datuk Seri Mohammad Hamdan Wahid berkata setakat ini hanya lima peratus kakitangan jabatan itu masih belum divaksin atas pelbagai sebab termasuk masalah kesihatan.

Katanya, mengikut rekod setakat ini JBPM sudah mencapai lebih kurang 95 peratus vaksinasi dan bakinya lima peratus masih belum berbuat demikian.

“Dua peratus itu kurang 50 orang, ada menggunakan alasan agama, takut kesan selepas vaksin dan ada dalam kalangan mereka ini terpengaruh dengan gerakan antivaksin,” katanya.

Beliau berkata demikian pada sidang media selepas menghadiri Majlis Perasmian Ibu Pejabat JBPM Melaka, Bukit Katil yang disempurnakan Yang di-Pertua Negeri Tun Seri Setia (Dr) Mohd Ali Mohd Rustam.

Mengulas lanjut Mohammad Hamdan berkata, semua pengarah JBPM negeri diarahkan menyenaraikan nama pegawai dan anggota terbabit sebelum diarahkan menjalani sesi kaunseling.

Tambahnya, penerimaan vaksin Covid 19 dalam kalangan pegawai dan anggota JBPM penting memandangkan mereka antara individu utama bagi membantu orang awam serta melancarkan proses menyelamat apabila berlaku bencana.


Ibu Pejabat Lebuhraya PLUS jadi PPV

KUALA LUMPUR 27 Julai – PLUS Malaysia Berhad (PLUS) menjadi ibu pejabat lebuh raya pertama dijadikan sebagai pusat pemberian vaksin (PPV) bersepadu bagi memberikan suntikan vaksin kepada 2,000 orang sehari.

Dalam satu kenyataan syarikat itu berkata, langkah berkenaan dijayakan hasil kerjasama dengan rakan penasihat perubatan, Primer Cherang bersama dengan Protech Health, pelaksana pengamal perubatan swasta dan penyertaan agensi penjagaan kesihatan pertubuhan bukan kerajaan (NGO) dalam Program Imunisasi COVID-19 Kebangsaan (PICK).

Menurutnya Pasukan Petugas Khas Imunisasi COVID-19 (CITF) memilih ibu pejabat Persada PLUS sebagai satu daripada 14 venue imunisasi awam bagi mempercepatkan pemberian vaksin menerusi Kapasiti Lonjakan Operasi dalam usaha memastikan semua orang dewasa menerima sekurang-kurangnya satu dos vaksin menjelang 1 Ogos dan membantu melandaikan lengkuk jangkitan.

Pengarah Urusan PLUS Datuk Azman Ismail berkata, mereka bangga dapat memainkan peranan dalam membantu negara menyegerakan usaha meningkatkan jumlah imunisasi penduduk.

“Lebih pantas kita capai sasaran untuk membolehkan kita masuk ke fasa dua Pelan Pemulihan Negara (PPN), lebih cepat ekonomi dapat diperbaiki, perniagaan boleh pulih,” kata beliau yang dipetik kenyataan itu.

PLUS berkata, pihaknya akan akan menghimpunkan sukarelawan yang terdiri daripada 150 petugas kesihatan dari Primer Cherang dan ProtectHealth, dalam usaha membantu mevaksin seramai mungkin rakyat Malaysia.

Untuk maklumat lanjut mengenai pusat pemberian vaksin Persada PLUS, orang ramai boleh melawat laman web www.plus.com.my dan laman media sosial PLUS Malaysia menerusi Facebook, Instagram, Twitterdan LinkedIn.


Pembinaan kilang tayar dijangka rancakkan semula industri getah negara- Khairuddin

PADANG BESAR 9 Mei. – Pembinaan kilang tayar di negara ini dijangka mampu merancakkan semula industri getah negara yang sebelum ini mengalami penguncupan, kata Menteri Perusahaan Perladangan dan Komoditi Datuk Dr Mohd Khairuddin Aman Razali.

“Lembaga Getah Malaysia (LGM) dan Majlis Getah Malaysia (MRC) sedang bergerak untuk menghidupkan dan merancakkan semula industri tayar kerana ia mempunyai nilai pasaran yang besar serta dapat memberi kesan positif kepada industri getah,” katanya kepada pemberita di sini hari ini.

“Sebelum ini hasil getah negara dieksport ke luar negara untuk membuat tayar, namun adalah baik jika kita menyediakan sendiri industri hiliran dengan menghasilkan produk sendiri,” katanya.

“Selepas ini saya akan umumkan secara rasmi syarikat yang ingin bekerjasama dengan kita, jumlah nilai pelaburan dan kesannya kepada pekebun kecil getah,” katanya.


Satu kes cacar monyet libat rakyat Malaysia di Singapura – Khairy

KUALA LUMPUR, 8 Julai – Kementerian Kesihatan (KKM) mengesahkan kes cacar monyet membabitkan seorang rakyat Malaysia yang menetap di Singapura, kelmarin.

Menteri Kesihatan, Khairy Jamaluddin berkata lelaki berusia 45 tahun itu berada di Johor Bahru pada 11 dan 12 Jun dan melancong ke Pulau Pinang pada 17 Jun hingga 20 Jun lepas.

Beliau berkata, lelaki berkenaan sekali lagi ke Johor Bahru pada 2 dan 3 Julai, serta sudah mempunyai gejala pada waktu itu.

“Setakat ini terdapat 15 kontak rapat dikenal pasti iaitu 14 daripadanya adalah kontak kasual yang berisiko rendah untuk mendapat jangkitan cacar monyet kerana tidak bergejala.

“Seorang sudah dikenal pasti Kementerian Kesihatan Singapura dan sedang menjalani kuarantin di negara itu… punca jangkitan masih dalam siasatan,” katanya pada sidang media di Bangunan Parlimen,hari ini.

Khairy berkata 14 kontak kasual itu telah dimaklumkan untuk menjalani ujian saringan kesihatan kendiri dan KKM akan terus memantau dan memastikan tiada sebarang jangkitan.

Beliau berkata KKM akan bekerjasama dengan Kementerian Kesihatan Singapura dalam melengkapkan siasatan kes itu dan maklumat baharu yang diperoleh akan dikongsikan Focal Point negara masing-masing.

Selain itu, beliau berkata sehingga semalam, sebanyak lima kes disyaki cacar monyet dilaporkan di Malaysia namun beliau mengesahkan kesemua kes itu tidak membabitkan jangkitan wabak itu.


Fiesta serlah elemen rakyat Melaka

DURIAN TUNGGAL 28 Ogos – 30,000 pengunjung disasarkan akan membanjiri Fiesta Rakyat Melaka yang diadakan selama tiga hari di Melaka International Motorsport Circuit (MIMC) di sini, bermula semalam hingga Ahad.

Exco Pelancongan, Warisan dan Kebudayaan negeri, Datuk Muhammad Jailani Khamis berkata, program selama tiga hari itu bertujuan memperkenal dan memperkasakan elemen-elemen rakyat setempat.

Katanya, dengan mencipta keserasian di antara elemen tradisi dan moden, secara tidak langsung ia dapat mencipta keharmonian daripada perbezaan jurang dalam mencipta keunikan di samping mengekalkan keaslian untuk memartabatkan nilai tradisi budaya dan warisan bangsa.

“Fiesta Rakyat Melaka ini turut meraikan tema ‘Keluarga Malaysia Teguh Bersama’ yang dipilih sempena sambutan Hari Kebangsaan dan Hari Malaysia pada tahun ini.

“Ia selari dengan konsep keharmonian Keluarga Malaysia yang merujuk kepada masyarakat yang hidup aman damai dan bersatu padu dalam keterangkuman, kebersamaan dan kesyukuran.

“Antara program menarik di Pesta Makan Melaka seperti, Minggu Kopi Melaka, Malam Melaka Berselawat, Sukan Rakyat, Persembahan Kesenian, Kayuhan Rakyat, Neon Fun Walk, Autoshow, Fiesta Scooter dan pelbagai lagi,” katanya.

Beliau berkata demikian ketika berucap mewakili Ketua Menteri Datuk Seri Utama Sulaiman Md Ali merasmikan Fiesta Rakyat Melaka di MIMC, di sini, malam tadi.

“Justeru, kita perlu terus memperkukuhkan semangat ‘Keluarga Malaysia Teguh Bersama’, seterusnya bersama-sama dalam usaha mensejahterakan kehidupan rakyat dalam keadaan ekonomi negara dan dunia yang semakin mencabar pada masa ini.,” katanya lagi.


92 Tapir Malaya mati akibat kemalangan jalan raya sepanjang 2015-2020

KUALA LUMPUR 27 April. – Trend peningkatan kematian Tapir Malaya akibat kemalangan jalan raya di negara ini semakin membimbangkan dengan 92 ekor spesies itu dilaporkan mati sepanjang tempoh 2015 hingga 2020.

Menteri Tenaga dan Sumber Asli Datuk Seri Dr Shamsul Anuar Nasarah berkata, untuk tahun lalu sahaja, 24 ekor Tapir Malaya dilaporkan mati akibat kemalangan jalan raya.

“Sepanjang tempoh 2015 hingga 2020, sebanyak 92 ekor Tapir Malaya telah menjadi mangsa kemalangan jalan raya di Johor, Kelantan, Melaka, Negeri Sembilan, Pahang, Selangor dan Terengganu.

“Sungguh menyedihkan kerana populasi Tapir Malaya kini kian terancam kerana kehilangan habitat, fragmentasi hutan serta menjadi mangsa jerat dan kemalangan jalan raya,” katanya dalam perutusan sempena sambutan Hari Tapir Sedunia hari ini.

Tapir Malaya, satu daripada lima spesies utama terbesar di dunia, merupakan hidupan liar yang dilindungi sepenuhnya di bawah Akta Pemuliharaan Hidupan Liar 2010 [Akta 716].

Di peringkat antarabangsa, Tapir Malaya merupakan spesies yang terancam dalam senarai International Union for Conservation of Nature (IUCN) Red List of Threatened Species dan Red list of Mammals for Peninsular Malaysia 2017.

Bagi meningkatkan populasi Tapir Malaya di Semenanjung Malaysia, Shamsul Anuar berkata antara usaha yang telah dijalankan Jabatan Perlindungan Hidupan Liar dan Taman Negara (PERHILITAN) adalah program pembiakan dalam kurungan di Pusat Konservasi Hidupan Liar (PKHL) Sungai Dusun, Selangor untuk dilepaskan ke habitat semula jadi.

Selain itu, beliau berkata kementerian juga komited mempergiatkan konservasi Tapir Malaya secara in-situ dan ex-situ bagi memastikan kelangsungan spesies unik itu, antara lain menerusi usaha PERHILITAN yang mengadakan kerjasama strategik konservasi Tapir Malaya dengan Nagasaki Biopark, Jepun.


Isu Bukit Melaka: ‘ADUN Banda Hilir perlu belajar sejarah’

SERI NEGERI 3 Mac – Persidangan Dewan Undangan Negeri (DUN) Melaka ke-15 hari ini kecoh dengan isu pertukaran nama Bukit St Paul kepada nama asalnya Bukit Melaka.

Isu itu dibangkitkan Leng Chau Yen (DAP-Banda Hilir) yang mempersoal tindakan penukaran nama tersebut kerana didakwa sebagai satu cubaan untuk menukar sejarah.

Namun EXCO Pelancongan, Warisan dan Kebudayaan Negeri Datuk Muhammad Jailani Khamis bingkas menjawab soalan berkenaan dengan menjelaskan pertukaran nama itu adalah berikutan Bukit Melaka merupakan nama asal yang termaktub dalam sejarah Melayu Melaka sebelum ketibaan penjajah.

Beliau berkata, pertukaran nama itu juga sama sekali tidak menukar sejarah, bahkan nama gereja Bukit St Paul yang terdapat di bukit berkenaan turut dikekalkan.

“Pada saya pertukaran nama itu merupakan satu ‘value added’ kepada Melaka. Kenapa kita mahu ikut nama yang diberikan penjajah? Jika di Beijing, nama penjajah dihapuskan kenapa kita tak mahu bangga jadi bangsa Melaka?


MKT UMNO tetapkan tarikh PAU 16 Mac depan


‘Berlatih di Melaka boleh dapat emas Olimpik’ – LCW

LEGENDA badminton negara yang juga bekas pemenang pingat perak Olimpik, Datuk Lee Chong Wei mencuri perhatian di media sosial hari ini.

Ia apabila beliau memberikan kata-kata semangat kepada pemain perseorangan negara, Lee Zii Jia yang tersingkir di pusingan 16 terbaik Olimpik Tokyo 2020 apabila tunduk kepada pemain China yang juga juara bertahan, Chen Long.

Difahamkan kata-kata, itu merujuk kepada kejayaan atlet angkat berat Filipina, Hidilyn Diaz yang meraih pingat emas acara wanita 55 kilogram (kg) baru-baru ini.

Diaz, anak jati Zamboanga, Mindanao mencetus sensasi apabila hanya berlatih di sebuah garaj kereta di Kampung Kesang Tua, Jasin sebelum muncul atlet pertama Filipina merangkul emas dalam temasya sukan terbesar dunia itu.

“Lee Zii Jia , usah kecewa sangat. It was a really good performance. Satu Malaysia tahu anda telah cuba sedaya upaya.


AUKU perlu islah bukan mansuh

Oleh: Profesor Madya Datuk Dr. Sabri bin Mohamad Sharif
Timbalan Naib Canselor (Hal Ehwal Pelajar & Alumni)
Universiti Teknikal Malaysia Melaka (UTeM)

KETIKA membentangkan Belanjawan 2023 bertemakan Membangun Malaysia Madani, Perdana Menteri Malaysia, Datuk Seri Anwar Ibrahim, menggunakan perkataan islah, yang dipetik daripada mafhum surah Hud, ayat 88, bagi memfokus segenap daya dan upaya yang bersungguh-sungguh ke arah penambahbaikan, pembaharuan serta perubahan kepada negara.

Ikhtiar islah atau penambahbaikan telah dimulakan oleh Datuk Seri Mohamed Khaled Nordin, sebaik sahaja dilantik menjadi Menteri Pendidikan Tinggi melalui 11 amanat utama sempena ucapan sulungnya di perutusan tahun baharu 2023. Paling menarik perhatian adalah hasrat dan azamnya yang kesebelas tentang Pemerkasaan Mahasiswa, dengan memberi lebih banyak kuasa, kebebasan dan tanggungjawab bagi membantu kedewasaan mereka.

Sewaktu sesi penggulungan perbahasan Titah Diraja, beliau sekali lagi memberi jaminan bahawa aktivisme politik pelajar boleh dijayakan tanpa sebarang sekatan dan halangan. IPT pula digesa supaya memainkan peranan dalam bekerjasama, berusaha dan mendokong kebebasan berpolitik.

Malah, ketika ditanya mengenai Akta Universiti dan Kolej Universiti 1971 (AUKU) baru-baru ini, beliau menegaskan bahawa AUKU masih relevan dan Kerajaan tidak bercadang untuk memansuhkannya.

Terdapat dua persoalan lazim yang menjadi polemik perbahasan, pandangan dan pendirian mengenai AUKU adalah, pertamanya, adakah AUKU perlu kekal atau dimansuhkan kewujudannya? Kedua, wajarkah AUKU kekal seperti sedia ada atau perlu diislah yakni ditambah baik?

Pertamanya, di sudut tadbir urus, AUKU adalah Akta Ibu yang memperuntuk mengenai tadbir urus sesebuah universiti di Malaysia, dilihat masih lagi relevan khususnya bagi menguatkuasakan fungsinya dalam hal ehwal berkaitan tadbir urus universiti.

Hal demikian, merujuk kepada Seksyen 4A AUKU 1971, berkaitan pelantikan Naib Canselor, yang memberi kuasa kepada Menteri untuk melantik Naib Canselor, dengan dibantu oleh jawatankuasa untuk menasihati Menteri berhubung pelantikan tersebut.

AUKU turut menjelaskan mengenai kuasa universiti yang merangkumi kuasa akademik, penyelidikan, pengkomersilan, penerbitan, perpustakaan, pekerja, pelajar dan sebagainya sebagaimana yang termaktub dalam Seksyen 4 (1), Bahagian I, Jadual Pertama, AUKU 1971.

Selain itu, AUKU memperuntukkan mengenai pihak-pihak berkuasa universiti yang mentadbir universiti seperti Lembaga Pengarah Universiti dan Senat. Semestinya, pihak-pihak berkuasa ini adalah sangat penting sebagai badan pembuat dasar dan keputusan bagi sesebuah universiti. Rujukan berkaitan Lembaga Pengarah Universiti boleh dibuat terhadap Seksyen 13 (1), Bahagian III, Jadual Pertama, AUKU 1971.

Selanjutnya, menerusi AUKU juga, majlis konvokesyen di sesebuah universiti bagi meraikan kejayaan pelajar bergraduasi dapat dilaksanakan kerana ia dinyatakan secara jelas dalam Seksyen 44 (1) Bahagian VI, Jadual Pertama, AUKU 1971 yang memperinci sebagaimana berikut:

44. (1) Konvokesyen untuk menyampaikan ijazah hendaklah diadakan setiap tahun, atau seberapa kerap mengikut sebagaimana yang diarahkan oleh Canselor, pada tarikh yang diluluskan oleh Canselor.

Selaras sudut pandang tadbir urus di atas, sudah tentu pemansuhan AUKU, sedikit sebanyak akan menjejaskan tadbir urus universiti awam terutamanya ketika peralihan akta jika sekiranya berlaku.

Bahkan, jika pemansuhan akta ini berlaku, pencerakinan lanjut turut diperlukan perhatian, kerana terdapat juga akta lain berkaitan yang turut berkuatkuasa misalnya Akta Institusi 1996 (Akta 550), Akta Badan-Badan Berkanun (Tatatertib dan Surcaj) 2000 (Akta 605), dengan diikuti oleh beberapa akta lain berkaitan, yang diselia di bawah Kementerian atau agensi lain.

Heraclitus, Ahli Falsafah Yunani menyebut, ‘the only thing that is constant is change’. Apatah mega trend dunia sekarang, sedang memfokus kepada perubahan High Arts, High Tech dan High Touch. Selaras tuntutan zaman dan perubahan dunia yang pantas beredar pada orbitnya, sewajarnya AUKU, jika tidak dimansuh pun, perlu dilakukan islah yakni ditambahbaik seiring dengan keperluan semasa.

Sebenarnya, sejak AUKU 1971 yang berusia 52 tahun ini dilulus dan diwartakan, telah melalui proses pengislahan melalui tujuh kali pindaan iaitu pada 1971, 1975, 1983, 1996, 2009, 2012 dan 2019.

Contohnya, pada tahun 2012, pindaan yang dibuat telah mula mengembalikan sedikit kebebasan kepada mahasiswa bagi terlibat dalam politik di luar kampus.

Selain itu, jika sebelum itu tiada satu badan khusus untuk menangani isu aduan pelajar, namun dengan pindaan AUKU 1971 pada tahun 2012, satu peruntukan tambahan berkaitan Jawatankuasa Aduan Pelajar telah dimasukkan bagi menambah keyakinan mahasiswa. Ini sewajarnya menunjukkan bahawa, kepentingan dan hak pelajar sentiasa boleh dimasukkan dan disuai imbang dalam AUKU, melalui proses pindaan dan bukannya pemansuhan AUKU 1971 secara keseluruhannya. Seksyen 21A, Bahagian III, Jadual Pertama, AUKU 1971, telah memperuntuk perincian mengenai Jawatankuasa Aduan Pelajar, termasuklah menjalankan siasatan atau inkuiri ke atas apa-apa aduan yang dibuat oleh pelajar mengikut cara yang ditetapkan oleh Statut.

Kemudian, diikuti pula tahun 2019, sekali lagi pindaan penting telah dibuat apabila Kerajaan telah memansuhkan Seksyen 15 (2) (c) AUKU 1971. Melalui pindaan signifikan ini, pelajar universiti boleh terlibat dengan aktiviti parti politik di dalam Kampus.

Kesinambungannya, proses pengislahan melalui libat urus, penambahbaikan dan pindaan AUKU yang melibatkan para mahasiswa, kakitangan akademik dan pengurusan universiti serta yang semua pihak yang berkepentingan akan berlaku berterusan, bagi mendapat input berkesan, supaya segala penambahbaikan dan pindaan AUKU tersebut dilaksanakan dengan tuntas, memenuhi kehendak serta tuntutan pemegang taruh, seiring dengan keperluan semasa dan perubahan era kontemporari.

Mengambil roh dan semangat islah yakni penambahbaikan dan pindaan terhadap AUKU 1971 tersebut, Yang Berhormat Menteri Pendidikan Tinggi, Datuk Seri Mohamad Khaled Nordin, dengan tegas dan reformis, memulakan 11 agenda besarnya, melalui amanat harapan dan masa depan dalam perutusan tahun baharu 2023, khususnya hasrat dan azam kesebelasnya, iaitu pemerkasaan mahasiswa. Agenda memperkasakan pelajar ini dilakukan dengan memberi kebebasan, lebih banyak kuasa, tanggungjawab dan ruang dalam membuat keputusan.

Sebagai way forward, pemerkasaan mahasiswa tersebut diperkasakan lagi dengan memberi kebebasan dan kuasa yang bersesuaian kepada gerakan mahasiswa dan ‘student union’. Kuasa itu turut melibatkan pemilihan Majlis Perwakilan Pelajar oleh pelajar sepenuhnya, autonomi pelaksanaan aktiviti pelajar, autonomi pengurusan kewangan dan berpolitik dalam serta di luar kampus, demi mendewasakan mereka. Biar mereka belajar, mengerti, merasai pengalaman manis dan pahit, menikmati kejayaan, yang akhirnya menyumbang kepada proses memanusiakan manusia.

Ini membantu meningkatkan kecemerlangan pelajar agar mereka berkompetensi ‘smart dan sharp’, berkemahiran ‘kalis masa depan’ serta membudayakan kepemimpinan mahasiswa unggul, yang ‘tak lekang dek panas, tak lapuk dek hujan’, selain meninggikan nilai ‘karamah insaniah’ atau insan karamah ke dalam diri mereka.

Jelasnya, AUKU adalah akta yang rumit. Memansuhkan AUKU setakat ini, bukanlah jalan penyelesaian. Sebaliknya melakukan islah berterusan dan bersungguh-sungguh, menambah baik mana yang sesuai adalah relevan sekaligus langkah yang terbaik. Bagai dipesan oleh Buya Hamka, ‘bebanmu akan berat. Jiwamu harus kuat. Tetapi percayalah, langkahmu akan jaya’.


OUM mahu bantu anak Melaka sambung pengajian ke peringkat tertinggi

BANDARAYA MELAKA 12 Jun – Syarikat pegangan bagi Open University Malaysia (OUM), METEOR Sdn Bhd berhasrat menjalin kerjasama dengan kerajaan negeri bagi membantu lebih ramai rakyat di negeri ini menyambung pengajian di universiti itu.

Ketua Pegawai Eksekutif Kumpulan METEOR, Muhammad Afiq Redzuan berkata, kerjasama itu adalah mewujudkan dana khas bertujuan membantu anak kelahiran Melaka menyambung pengajian ke peringkat lebih baik.

“Melalui kerjasama ini, ada satu dana khas untuk membantu rakyat Melaka menyambung pengajian mereka di OUM, sekali gus melahirkan lebih ramai individu berkemahiran tinggi, “katanya.

Beliau berkata demikian sewaktu ditemui pada Majlis Sambutan Hari Raya anjuran METEOR Sdn Bhd yang turut dihadiri Naib Canselor OUM, Prof Madya Dr Ahmad Izanee Awang di sini, hari ini.

“Kita lihat sebelum dan selepas pandemik, ramai usahawan yang mempunyai kedai seperti di Jonker Street dan Inap Desa di Kampung Morten, menutup perniagaan mereka akibat pandemik.

“Golongan ini yang perlu kerajaan negeri fokus dan bantu untuk program latihan usahawan semula atau program pengajian lain yang bersesuaian mengikut keperluan mereka,” ujarnya.

Habis
1) Muhammad Afiq (tiga dari kiri) bergambar bersama sebahagian kakitangan OUM Zon Selatan yang hadir pada Majlis Sambutan Hari Raya anjuran METEOR Sdn Bhd.


ATM sahkan rangkaian datanya digodam

Panglima ATM Jen Tan Sri Affendi Buang berkata, insiden itu telah dikesan Bahagian Siber dan Elektromagnetik Pertahanan (BSEP) serta Pusat Operasi Pertahanan Siber (CDOC) ATM.

Bagaimanapun, beliau berkata serangan itu hanya melibatkan segmen tertentu yang telah diletakkan di luar rangkaian sejak awal lagi, dan tidak menjejaskan operasi portal sebenar.

“Sebaik serangan bermula, BSEP dan CDOC telah melaksanakan pengasingan trafik data bagi tujuan mengaburkan lokasi sebenar data-data berdarjah, seterusnya melindungi rangkaian yang menjadi sasaran penggodam.

“ATM juga menyedari wujudnya cubaan serangan siber yang berterusan terhadap rangkaian maklumat yang dimiliki oleh pihak Kementerian Pertahanan (MINDEF) dan ATM,” katanya dalam kenyataan hari ini.

Affendi menegaskan aspek keselamatan siber ATM sentiasa bersiap sedia bagi memastikan segala ancaman yang mengganggu rangkaian komunikasi pertahanan, dapat dikesan awal seterusnya ditangani sebaiknya.

“ATM sentiasa memantau dan mempertingkatkan aspek keselamatan siber dari semasa ke semasa, terutama melalui peranan BSEP dan CDOC, yang bukan hanya memperkukuhkan rangkaian pemantauan dan pertahanan komunikasi ATM, malah melindungi rangkaian komunikasi strategik pertahanan negara,” katanya.

Semalam, portal web ATM dipercayai telah digodam oleh pihak tidak bertanggungjawab, dengan mempamerkan gambar tidak senonoh di portal terbabit kira-kira 12 tengah hari.- BERNAMA


MAFI pantau bekalan ayam di peringkat ladang

BUKIT MERTAJAM, 23 Jun – Kementerian Pertanian dan Industri Makanan (MAFI) akan memantau pengeluaran ayam di peringkat ladang bagi memastikan tidak berlaku gangguan bekalan ternakan itu sehingga boleh menyebabkan peningkatan harga yang mendadak.

Timbalan Menteri Pertanian dan Industri Makanan 1 Datuk Seri Ahmad Hamzah berkata MAFI juga akan mengambil tindakan tegas terhadap pihak yang menaikkan harga ayam sewenang-wenangnya sehingga membebankan pengguna.

“Kerajaan buat keputusan tidak boleh sentiasa menanggung subsidi (untuk penternak ayam) sebab itu daripada bagi subsidi kepada penternak, kita bagi bantuan terus kepada pengguna…harga ayam akan diapung oleh penternak dan peniaga bermula 1 Julai ini selepas subsidi tidak diberikan kepada mereka.

“Namun di peringkat MAFI, kami akan pantau perkara itu termasuk di ladang dan akan mengambil tindakan jika harga jualan ayam (dinaikkan) sewenang-wenangnya…kami juga telah mengambil langkah bersiap sedia untuk membawa masuk 200 kontena ayam bulat bagi menampung bekalan dan memastikan harga tidak dinaikkan,” katanya kepada pemberita di sini hari ini.

Beliau ditemui selepas merasmikan Penang Fama Fest 2022 yang bermula semalam hingga 26 Jun. Turut hadir pada majlis itu ialah Ketua Pengarah Lembaga Pemasaran Pertanian Persekutuan (FAMA) Datuk Zainal Abidin Yang Razali.

Ahmad berkata selain itu, MAFI telah beberapa kali menjalankan pertemuan dan perbincangan dengan pihak penternak untuk mencari jalan terbaik serta situasi menang-menang dalam isu harga ayam dan ia akan diteruskan dari semasa ke semasa.

Beliau berkata berdasarkan pemeriksaan dan pemantauan, pihaknya mendapati sejak minggu kedua Jun lepas bekalan ayam stabil dan ia dijangka terus kekal begitu berikutan jumlah pengeluaran ayam yang semakin meningkat ketika ini.

Katanya, berdasarkan tahap sara diri (SSL) untuk ayam ketika ini bekalan ayam melepasi permintaan antara 104 hingga 105 peratus dan ketika ini bekalan ayam yang telah dikeluarkan ialah 60 juta tan ayam sedangkan permintaan hanya 54 juta tan.

“Sebenarnya kita sepatutnya mempunyai lebihan bekalan ayam, bagaimanapun disebabkan beberapa keadaan yang tidak dijangka mengalami kekurangan sebelum ini. Banyak langkah juga telah diambil oleh kerajaan termasuk memastikan stok ternakan ayam mencukupi. Dengan semua langkah ini dilaksanakan, keadaan kembali normal dan kami tidak menjangkakan kenaikan harga yang mendadak walaupun subsidi dihapuskan mulai bulan depan,” katanya.

Mengulas lanjut, beliau berkata bagi memastikan bekalan ayam mencukupi dalam apa jua keadaan, Perdana Menteri Datuk Seri Ismail Sabri Yaakob telah mengarahkan MAFI, melalui Lembaga Pertubuhan Peladang (LPP) untuk melaksanakan beberapa inisiatif.


Sistem myIDENTITY bantu kesan 46,000 penipu identiti, warga asing mohon kerja sektor awam – JPN

KUALA LUMPUR, 4 April – Sistem myIDENTITY milik Jabatan Pendaftaran Negara (JPN), yang diwujudkan sejak 2012, membantu Suruhanjaya Perkhidmatan Awam (SPA) mengenal pasti maklumat sahih individu yang memohon jawatan dalam perkhidmatan awam.

Menurut kenyataan JPN, pengintegrasian sistem ini membolehkan SPA melaksanakan semakan pengesahan taraf kewarganegaraan pemohon yang merupakan keperluan wajib kerana jawatan di dalam sektor awam adalah dikhaskan untuk rakyat Malaysia.

“JPN sentiasa berhubung dan berkerjasama dengan pihak SPA sekiranya didapati pemohon mengemukakan maklumat tidak tepat dan melakukan kesalahan-kesalahan berkaitan dokumen pengenalan diri di bawah akta atau peraturan-peraturan yang dikuatkuasakan oleh jabatan ini.

“JPN menyediakan kemudahan Sistem myIDENTITY kepada agensi-agensi kerajaan bagi tujuan perkongsian data asas individu. Kemudahan ini membolehkan agensi yang mendapat akses membuat semakan silang antara data pelanggan agensi dengan data JPN untuk mengesahkan kesahihan maklumat peribadi pelanggan berkenaan,” menurut kenyataan itu.

Sehingga kini terdapat 51 agensi diberikan akses kepada sistem myIDENTITY manakala bagi agensi yang tidak mempunyai akses, semakan data boleh dilaksanakan dengan memohon kepada JPN mengikut keperluan.

Semalam sebuah akhbar tempatan melaporkan kejayaan SPA mengesan dan menyekat cubaan lebih 46,000 individu, termasuk warga asing dan mereka yang menggunakan identiti palsu untuk memohon kerja dalam sektor awam sejak 2020 hingga 15 Mac lepas.

Mereka adalah antara 2.2 juta pemohon yang mengisi maklumat peribadi bagi memohon kekosongan perjawatan yang ditawarkan dalam sektor perkhidmatan awam bagi tempoh lebih dua tahun lepas.


RM965,000 baik pulih, bina baharu rumah nelayan Melaka

Timbalan Menteri Pertanian dan Industri Makanan (MAFI) I Datuk Seri Ahmad Hamzah berkata peruntukan itu meliputi 57 buah rumah dibaik pulih dan lima lagi rumah dibina baharu yang telah siap sepenuhnya.

“PKPN ini merupakan bantuan diberikan kepada nelayan berpendapatan rendah dan dalam memastikan nelayan serta keluarga terlibat dapat menikmati kualiti hidup lebih baik dan selesa.

“Kos maksimum adalah RM13,000 bagi setiap komponen baik pulih rumah nelayan dan RM56,000 bagi komponen bina baharu rumah nelayan dengan pelaksanaan dilakukan secara gotong-royong melibatkan golongan sasar dan secara lantikan kontraktor,” katanya kepada pemberita di Jeti Nelayan Kuala Sebatu di sini hari ini.

Pada majlis itu Ahmad turut menyampaikan bantuan satu unit ‘winch’ membabitkan peruntukan RM50,000 untuk kegunaan komuniti nelayan Sebatu dan satu enjin sangkut melibatkan peruntukan RM10,000.

Terdahulu Ahmad turut menyempurnakan penyerahan empat bantuan baik pulih dan bina baharu rumah nelayan di Kampung Seri Minyak, Pulai, Kampung Tersusun Sungai Rambai dan Sebatu. – BERNAMA


Cheng Hoe yakin sumbangan pemain naturalisasi

KUALA LUMPUR 31 Mei – Ketua Jurulatih skuad kebangsaan Tan Cheng Hoe percaya masa akan tiba untuk melihat impak kehadiran tiga pemain naturalisasi dalam pasukan bimbingannya menjelang misi getir di Dubai, Emiriah Arab Bersatu (UAE) bermula Khamis ini.

Skuad Harimau Malaya akan memulakan baki saingan Kumpulan G pusingan kedua Kelayakan Piala Dunia 2022/Piala Asia 2023 bertemu UAE pada Khamis sebelum menentang Vietnam dan Thailand masing-masing pada 11 dan 15 Jun.

Cheng Hoe berkata situasi menjadi lebih mudah buat pemain Johor Darul Ta’zim (JDT) yang juga pemain naturalisasi pertama negara Mohamadou Sumareh, yang dipanggil mewakili skuad kebangsaan pada kempen kelayakan itu yang bermula sejak September 2019, bagi mendapatkan rentak permainan.

Namun, beliau berkata bukan mudah buat dua pemain naturalisasi baharu negara Liridon Krasniqi yang beraksi di liga profesional Australia bersama Newcastle Jets dan penyerang baharu JDT Guilherme De Paula yang pertama kali menyertai skuad kebangsaan untuk menemui keserasian bersama pemain lain.

“Tapi kedua-dua pemain (Liridon dan De Paula) ini terus mencuba setiap kali dalam perlawanan atau latihan, mereka memberikan 100 peratus komitmen dan kerjasama sebagai satu pasukan,” kata Cheng Hoe.

“Saya rasa ketiga-tiga (pemain naturalisasi) ini boleh beri sumbangan terbaik untuk skuad kali ini,” katanya pada sidang media sesi latihan skuad kebangsaan secara dalam talian.

Semalam, legenda bola sepak kebangsaan Datuk Santokh Singh meluahkan rasa kecewa dengan prestasi dipamerkan barisan pemain naturalisasi negara dalam dua aksi persahabatan antarabangsa baru-baru ini, yang menyaksikan keputusan tidak memihak kepada skuad Harimau Malaya.

Malaysia tewas 1-4 kepada Kuwait dalam aksi pemanas badan di Dubai, minggu lalu sebelum tunduk 0-2 kepada Bahrain dalam aksi persahabatan antarabangsa Tier 1 di Stadium Nasional Bahrain, Riffa, Sabtu lepas.

Bagaimanapun, De Paula, 34, yang merupakan pemain kelahiran Brazil berjaya mencatat nama sebagai penjaring ketika pertama kali menyarung jersi kebangsaan pada aksi menentang Kuwait.

Malaysia yang kini menduduki tempat kedua Kumpulan G perlu mengambil jalan selamat dengan menjuarai saingan kumpulan untuk merealisasikan misi ke pusingan akhir Piala Asia 2023 sekali gus mara ke pusingan ketiga Kelayakan Piala Dunia 2022.


Pelantar minyak tenggelam, 101 anak kapal terselamat

SEBUAH pelantar minyak laut dalam milik Velesto, Naga 7 berdekatan perairan Sabah dan Brunei tenggelam susulan kerosakan pada satu daripada kaki sokongan pelantar itu, lapor Astro Awani dalam kejadian petang semalam.

Sementara itu, portal The Star melaporkan, kesemua 101 anak kapal Naga 7 berjaya diselamatkan melalui operasi penyelamatan oleh kapal Perdana Marathon dan Armada Tuah.

Naga 7 merupakan pelantar ‘jack up’ dengan kaki julur bebas premium yang berupaya untuk menggerudi sehingga 30,000 kaki dan kadar operasi kedalaman air sejauh 375 kaki.


Keenakan mangga harum manis Kemboja

LENDU 21 Mac – Walaupun rasanya tidak semanis mangga harum manis Perlis, harum manis Kemboja tetap menerima sambutan baik pelanggan kerana keenakannya.

Bagi Nurul Ain Khalid, 30, mangga berkenaan yang dibelinya di Kuala Lumpur dua minggu lalu kini ‘laku keras’ sedangkan pada mulanya dia hanya ingin menikmatinya bersama ahli keluarga.

Penggemar mangga itu berkata, apabila mendapati buah berkenaan lebih rendah harganya berbanding harum manis Perlis, dia berusaha mendapatkannya daripada pemborong di Kuala Lumpur yang mengimport dari Kemboja.

“Saya membeli dua bakul untuk makan sendiri dan memuat naik gambar di Facebook, tetapi tidak menyangka ramai kawan yang meminta saya menjualnya,” katanya ketika ditemui di kediamannya di Kampung Solok Duku, di sini.

Sehubungan itu, dia dan suami, Mohd Farhan Azwan Mohd Azlan, 33, membeli 10 bakul mangga berkenaan pada hari pertama, dua minggu lalu.

Nurul Ain berkata, buah berkenaan adalah gred 10A berdasarkan saiznya yang besar dan cantik tanpa lubang atau kesan rosak pada kulit dan isi.

“Buah-buahan premium tidak dijual di pasar biasa atau gerai di tepi jalan, sebaliknya ia jual pihak tertentu yang mendapatkannya daripada pemborong di Kuala Lumpur.

“Walaupun harganya agak tinggi berbanding buah-buahan tempatan, ia memberikan kepuasan kepada saya dan anggota keluarga yang gemar akan buah berkualiti tinggi,” katanya.

Dia berkata, selain harum manis Kemboja, dia turut mendapatkan buah premium lain seperti anggur, strawberi dan ceri Argentina, selain delima Mesir daripada peniaga lain.


Mahasiswa tidak terpinggir terima sumbangan Bakul Rahmah

AYER KEROH 14 April – Tersentuh dan rasa tanggungjawab terhadap nasib golongan kurang berkemampuan, Sukarelawan MADANI tampil menghulurkan Bakul Rahmah Mahasiswa.

Setiausaha Politik Kanan Perdana Menteri, Datuk Seri Shamsul Iskandar Mohd Akin berkata, pihaknya tampil menghulurkan bantuan bagi meringankan beban golongan yang memerlukan termasuklah mahasiswa.

“Hari ini sebanyak 30 kotak Bakul Rahmah Mahasiswa diserahkan kepada Kolej Antarabangsa Yayasan Melaka untuk diedarkan kepada warga yang kurang berkemampuan dan memerlukan.

“Ia merupakan kesinambungan kepada amalan biasa pemberian bakul makanan yang sudah dilaksanakan sejak saya bergelar Ahli Parlimen Hang Tuah Jaya lagi.

Ujar Shamsul Iskandar, pihaknya turut menyeru kepada seluruh pemain industri termasuk korporat untuk sama-sama berganding bahu menyokong inisiatif Bakul Rahmah Mahasiswa agar dapat disebarluaskan ke seluruh negara.


Banjir di Selangor luar jangka, kerajaan Persekutuan salur bantuan segera

KUALA LUMPUR, 19 Dis – Keadaan banjir di Lembah Klang ketika ini, terutama Selangor disifatkan luar jangka dengan kebanyakan kawasan dinaiki air menyebabkan jalan-jalan utama ditutup dan jumlah mangsa yang dipindahkan ke Pusat Pemindahan Sementara (PPS), bertambah.

Hujan berterusan kadang kala lebat selama dua hari di sekitar Lembah Klang menyebabkan ramai yang tidak bersedia dan terperangkap sama ada di kediaman mereka atau di dalam kenderaan di jalan-jalan utama yang dinaiki air.

Melalui perkongsian orang awam di media sosial memaparkan jalan dan penempatan di Selangor dinaiki air antaranya di Shah Alam dan Pelabuhan Klang dan suara-suara meminta bantuan daripada individu yang terperangkap akibat banjir memenuhi media-media sosial.

Keadaan banjir itu menyebabkan Menteri Besar Selangor Datuk Seri Amirudin Shari memohon bantuan dari kerajaan Persekutuan bagi menangani masalah banjir dan menyalurkan bantuan kepada mangsa banjir di negeri itu, yang paling teruk terjejas kali ini.

Perdana Menteri Datuk Seri Ismail Sabri Yaakob pada sidang media khas malam ini (18 Dis) memaklumkan kebiasaannya persiapan menghadapi banjir di beberapa negeri antaranya Kelantan, Pahang dan Terengganu dibuat lebih awal, namun keadaan banjir di Selangor seolah-olah ‘mengejut’.

“Ada yang dalam bas terperangkap lapan jam dia maklumkan kepada saya, saya dah maklumkan kepada bomba untuk ke tempat itu, cuma keadaan waktu itu banyak kereta lain juga terperangkap jadi kita selamatkan mereka yang lemah,” kata Ismail Sabri.

Sebanyak 45 PPS dibuka dengan 3,826 mangsa daripada 2,551 keluarga ditempatkan setakat ini di Selangor dan 453 aset kenderaan dan logistik pelbagai agensi penguat kuasa digerakkan dengan melibatkan 2,817 anggota.

Perdana Menteri memberi jaminan keselamatan mangsa menjadi keutamaan kerajaan selain memastikan bekalan makanan disediakan untuk mangsa banjir terutama di sekitar Lembah Klang.

Setakat petang Sabtu, beberapa plaza tol ditutup termasuk Plaza Tol Shah Alam dan jalan susur persimpangannya dengan satu-satu jalan keluar yang dibuka untuk dilalui ialah di Plaza Tol Subang dan Seafield untuk laluan ke arah selatan dan utara.

Tinjauan melalui media sosial juga mendapati berlaku kejadian tanah runtuh di beberapa lokasi iaitu di KM62.9 lebuh raya Karak-Bentong; laluan Saujana Utama ke Elmina (berhampiran Lebuhraya Guthrie) jalan menuju Bukit Lanjan, Damansara serta Jalan Taman Melawati 1.

Situasi di negeri lain yang mengalami banjir seperti Negeri Sembilan, Pahang, Melaka, Kelantan turut menyaksikan pertambahan mangsa yang dipindahkan ke PPS susulan air banjir belum surut berikutan hujan berterusan.

Ekoran cuaca buruk itu, Tenaga Nasional Bhd (TNB) menerusi hantaran di Facebook malam tadi memaklumkan bekalan elektrik di 82 kawasan di Klang, Shah Alam (57), Pelabuhan Klang (enam), Sepang (tiga) dan Banting (dua) terputus dan belum pulih.

Selain itu, bekalan elektrik yang terputus di 20 kawasan di Pahang melibatkan Kuantan, Bentong, Jerantut dan Kuala Lipis; lapan lokasi di Melaka; tujuh di Kelantan membabitkan jajahan Kuala Krai, Jeli dan Gua Musang juga belum pulih.

Sebagai langkah berjaga-jaga untuk mengelakkan jangkitan COVID-19, Menteri Kesihatan Khairy Jamaluddin dalam kenyataan berkata mangsa banjir yang bergejala, berisiko atau positif akan diasingkan di pusat kuarantin.

Beliau berkata sebelum dibenarkan memasuki PPS, mangsa banjir akan disaring terlebih dahulu untuk mengesan jika mempunyai gejala dan faktor risiko COVID-19, manakala bagi kes positif akan diisolasi di Pusat Kuarantin dan Rawatan COVID-19 berisiko rendah (PKRC) atau PPS Khas atau dirujuk ke hospital mengikut keperluan.

Sehingga pukul 11 malam tadi, sebanyak 188 pusat pemindahan sementara (PPS) dibuka di enam negeri yang terjejas banjir susulan hujan lebat sejak semalam, melibatkan 11,384 mangsa daripada 4,500 keluarga.- BERNAMA


Percepat vaksinasi sebelum buka kedai

TANGGA BATU 17 Ogos – Pengusaha kedai cuci kereta dan gunting rambut di negeri ini menggesa kerajaan mempercepatkan pemberian vaksin supaya sektor terbabit dapat dibuka tanpa sebarang masalah.

Ini berikutan, kadar suntikan dua dos di Melaka baru mencapai 39.1 peratus dan belum melepasi kadar 50 peratus mengikut syarat indikator ditetapkan bagi kebenaran pembukaan sektor itu bagi negeri Fasa 1 Pelan Pemulihan Negara (PPN).

Pengusaha Eye On Carwash and Car Detailing, Ashwad Abd Rahim, 29, berkata, berita pembukaan semula sektor melibatkan perniagaannya dibuka amat menggembirakan, namun usaha itu perlu seiring dengan pemberian dos vaksin lengkap sebelum dapat beroperasi.

Katanya, kes harian yang tinggi turut menjadi faktor untuknya tidak mahu membuka premis terbabit kerana masih tidak mendapat vaksin daripada kerajaan lagi.

“Lepas tiga bulan perniagaan ditutup, ada khabar gembira dari kerajaan, syukur, namun pada pandangan saya, kerajaan perlu segerakan pemberian vaksin kepada pekerja yang tergolong antara 11 sektor yang diberi kelonggaran beroperasi.

“Sekiranya pelanggan perlu menunjukkan lengkap dua dos dan tunjuk sijil digital kepada kami sebagai syarat, kami juga perlu meyakinkan pelanggan kami ini juga sudah lengkap dua dos untuk beri perkhidmatan,” katanya kepada Melaka Hari Ini.

Nada yang sama disuarakan Pengusaha kedai gunting rambut Jimmy Barber, Muhammad Nazmi Rosli, 26, yang berpendapat keputusan kerajaan memastikan vaksinasi lengkap dua dos sebanyak 50 peratus itu penting dalam mengekang penularan wabak COVID-19 khususnya antara tukang gunting rambut dan pelanggan.

“Pada pendapat saya, kerajaan negeri patut mempercepatkan vaksin untuk orang yang masih dalam pendaftaran, begitu juga untuk dos kedua supaya kami boleh beroperasi semula seperti biasa.

“Saya harap lepas ini kalau boleh masuk kedai pun, dalam empat orang untuk pelanggan dan tukang gunting sahaja, yang lain macam sistem ‘booking’ atau boleh tunggu di luar secara bergilir-gilir,” katanya.

Sementara itu, bagi Pengusaha ZM Carwash, Zainizam Mohamad, 44, mengakui pada awalnya gembira dengan pengumuman tersebut kerana boleh menjalankan semula perniagaannya seperti tiga bulan lalu.

Bagaimanapun, selepas mengetahui keputusan di peringkat negeri Melaka, Zainizam berharap perkara itu dipertimbangkan semula kerana berpendapat pekerjaan itu tidak menyebabkan jangkitan tinggi wabak COVID-19.

Malah, dia yang menjalankan perniagaan cuci kereta sepenuh masa sudah membuat persiapan rapi untuk membuka semula kedainya sekiranya ada dibenarkan dalam masa terdekat.

“Saya menyambut baik sekiranya dapat beroperasi seperti biasa, bagi saya wabak ini dihadapi bukan di negara kita sahaja, seluruh dunia hadapi perkara yang sama.

“Jadi bila kerajaan umumkan sektor bersasar dapat dibuka, dapatlah saya dan rakan yang lain menjana ekonomi dengan mematuhi SOP yang betul ditetapkan kerajaan.

Kelmarin, kerajaan membenarkan 11 jenis aktiviti ekonomi dalam sektor perdagangan dan pengedaran kembali beroperasi dalam Fasa 1 PPN, berkuat kuasa semalam dengan syarat kadar vaksinasi negeri terbabit mencecah lebih 50 peratus.


Tiada kes baharu kluster Sivagangga direkodkan

Ketua Pengarah Kesihatan Datuk Dr Noor Hisham Abdullah berkata ia menjadikan jumlah kes aktif dengan kebolehjangkitan sebanyak 170 kes manakala jumlah kumulatif kes positif di Malaysia sebanyak 9,070 kes.

Beliau berkata enam kes yang direkodkan hari ini telah mendapat jangkitan di luar negara melibatkan tiga warganegara Malaysia manakala selebihnya bukan warganegara Malaysia.

Dr Noor Hisham berkata hanya satu kes penularan dalam negara yang melibatkan warganegara Malaysia, iaitu kes saringan di tempat kerja di Negeri Sembilan.

“Beliau mempunyai sejarah bekerja di Indonesia dan telah pulang ke Malaysia pada 7 Mei lalu. Beliau tidak bergejala dan telah dimasukkan ke Hospital Tuanku Ja’afar, Seremban” katanya.

Menurutnya sebanyak 47 kes telah pulih menjadikan jumlah kumulatif kes yang telah pulih sepenuhnya adalah sebanyak 8,775 kes (96.8 peratus daripada jumlah keseluruhan kes).

Menyentuh mengenai Kluster Sivagangga, Dr Noor Hisham berkata seramai 4,198 orang telah disaring  dari Kedah, Perlis dan Pulau Pinang setakat ini.

“Saringan kontak rapat dan aktiviti pengesanan kes secara aktif  diteruskan. Langkah pencegahan seperti proses nyah kuman dan nyah cemar dijalankan di kawasan-kawasan yang telah dikenal pasti berkait rapat dengan kluster ini,” katanya.


‘Ngauman’ Harimau Malaya ditagih lawan Vietnam, Thailand- Reezal Merican

KUALA LUMPUR 7 Jun – Menteri Belia dan Sukan Datuk Seri Reezal Merican Naina Merican menuntut pemain Harimau Malaya kembali fokus dengan menampilkan aksi sebenar bagi mengharungi baki dua perlawanan Kumpulan G pusingan kedua Kelayakan Piala Dunia 2022/Piala Asia 2023 di Dubai, Emiriah Arab Bersatu (UAE).

Katanya anak buah skuad kendalian Tan Cheng Hoe itu perlu bangkit daripada mimpi ngeri selepas mengalami kekalahan besar 0-4 di tangan UAE, Jumaat lepas, bagi mengembalikan keyakinan peminat yang kecewa dan mengecam persembahan pasukan kebangsaan dalam perlawanan itu.

Beliau berkata walaupun Harimau Malaya tewas di tangan pasukan lawan, peminat sudah semestinya akan berasa puas dan memberi pujian terhadap skuad kebangsaan sekiranya mereka mempamerkan corak permainan menarik.

“Aksi Harimau Malaya pastinya menjadi perbualan peminat, ada kalanya kalah namun aksi ditampilkan menjadi sanjungan tetapi ada juga situasi di mana pasukan tewas tetapi aksi itu tidak sampai ke tahap yang mereka ingin lihat.

“Saya tak dapat tutup perasaan rakyat melihat (prestasi) Harimau Malaya, namun saya yakin mereka (pemain) mampu menunjukkan aksi yang terbaik,” katanya kepada pemberita hari ini.

Beliau berkata demikian selepas melakukan lawatan ke Pusat Kecemerlangan Sukan Paralimpik di Kampung Pandan di sini, bagi meninjau program latihan berpusat secara kuarantin barisan atlet negara yang menyertai Sukan Olimpik dan Sukan Paralimpik di Tokyo, bulan depan.

Secara peribadi, Reezal Merican mengakui mahu melihat Harimau Malaya kembali ‘mengaum’ ketika menentang Vietnam pada 11 Jun dan Thailand (15 Jun).

Malaysia kini menduduki tempat keempat dalam Kumpulan G, berkongsi sembilan mata bersama UAE di kedudukan kedua dan Thailand (ketiga) sementara Vietnam mendahului dengan 11 mata manakala Indonesia di tempat tercorot selepas hanya mengumpul satu mata.


Subsidi kepada penternak ayam dihentikan mulai 1 Julai – PM

KUALA LUMPUR, 1 Jun – Bermula 1 Julai ini, kerajaan tidak lagi akan memberi subsidi kepada penternak ayam sebaliknya ia akan disalur secara langsung kepada rakyat yang dianggap lebih memerlukan, kata Perdana Menteri Datuk Seri Ismail Sabri Yaakob.

Perdana Menteri berkata sebelum ini dalam usaha memastikan harga ayam tidak dinaikkan, kerajaan memberi subsidi kepada penternak agar harga ayam kekal pada paras RM8.90 sekilogram kerana ia boleh mencecah RM12 sekilogram, jika harganya diapungkan.

“Kerajaan belanja RM720 juta bagi memastikan harga ayam tidak dinaikkan. Walau bagaimanapun, ramai dalam kalangan penternak tidak menuntut bayaran subsidi dan pelbagai isu dibangkitkan,” katanya ketika berucap di Konvensyen BN bersempena sambutan ulang tahun ke-48 gabungan politik itu di sini hari ini.

Bagaimanapun, Ismail Sabri berkata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi serta Menteri Pertanian dan Industri Makanan Datuk Seri Dr Ronald Kiandee akan memperinci pengumuman baharu itu.

Antaranya menggalakkan kegiatan industri agromakanan seperti pemeliharaan ayam dan tanaman jagung bijirin dengan menubuhkan tabung agromakanan sebanyak RM500 juta bagi pemberian pinjaman mudah kepada pemain industri.

“Kerajaan juga mewujudkan stok penimbal untuk ayam, daging dan ikan. Kerajaan turut mengkaji insentif cukai yang akan diberikan kepada pemain industri agromakanan,” katanya.


Kes buli jarang berlaku di hospital luar negara, kongsi doktor di UK

KUALA LUMPUR, 20 Mei – Ada, namun amat jarang berlaku. Demikian aku Dr Muhammad Izzudin Badaruddin, seorang doktor warga Malaysia di sebuah hospital di United Kingdom (UK) tentang kejadian buli doktor pelatih di negara berkenaan.

“Saya bernasib baik kerana diberi peluang merasa pengalaman menjadi doktor junior di Malaysia serta di UK, dan secara jujurnya (saya) tidak menafikan isu buli di hospital ada di UK, tetapi sangat jarang berlaku,” kongsinya ketika dihubungi Bernama baru-baru ini.

Menurut doktor pelatih kepakaran perubatan am di NHS Barnsley Hospital itu, beliau bagaimanapun tidak pernah dibuli semasa menjalani housemanship (HO) selama enam bulan di Malaysia pada 2018 sebelum menyambung latihannya di UK pada tahun sama.

Mengulas lanjut, beliau berkata budaya kerja di hospital di UK juga jauh berbeza dengan di Malaysia, di mana kesemua doktor dilayan secara adil dan tidak wujud unsur kekananan atau seniority, perkauman mahupun gender di negara tersebut.

“Kami hanya memanggil satu sama lain dengan nama pertama, tiada gelaran doktor, bos atau sebagainya, dan biasanya hanya doktor pakar sahaja yang akan dipanggil doktor atau Mister (Mr), tetapi itupun mereka selalu berkeras agar dipanggil dengan nama pertama sahaja,” kongsi beliau.

Bercerita pengalamannya selama enam bulan di hospital Kementerian Kesihatan (KKM), Dr Muhammad Izzudin berkata pemerhatiannya mendapati aspek kekananan amat penting di hospital Malaysia, menyebabkan peluang untuk mara dalam kerjaya agak terhad.

Itu antara faktor beliau memilih keluar daripada perkhidmatan KKM dan berhijrah ke UK yang menawarkan peluang lebih luas untuk menjadi doktor pakar.

Selain itu katanya doktor pelatih juga diberi peluang berkongsi pandangan dan masalah yang diajukan kepada pihak atasan pula diambil peduli secepat mungkin.

Kes tidak ditutup semata-mata kerana ingin menjaga nama baik sesebuah jabatan atau hospital, ujar beliau, menambah setiap doktor junior akan dipantau oleh seorang penyelia klinikal dan penyelia pendidikan yang akan membantu dari segi pekerjaan serta kebajikan.

“Walaupun di UK tiada jawatankuasa khas untuk memantau kes buli, doktor junior boleh menyuarakan isu tersebut kepada penyelia atau pihak atasan sehingga masalah selesai, dan sekiranya tidak selesai juga di peringkat jabatan mahupun hospital, mereka digalakkan menghubungi badan profesional yang dipanggil British Medical Association (Persatuan Perubatan Britain – BMA).

Pada masa sama, Dr Muhammad Izzudin tidak menafikan ada rakan-rakan sejawatnya di Malaysia yang mengadu tentang masalah yang dihadapi oleh mereka semasa menjalani HO di hospital KKM, termasuk beban kerja yang melampau.

“Saya lihat rakan seperjuangan di Malaysia terlampau tertekan akibat kerja sehingga hilang berat badan kerana tidak sempat atau tidak lalu makan, dan ini tidak termasuk mereka yang berjaya menyembunyikan tekanan perasaan akibat beban kerja.

“Saya tidak nafikan pekerjaan lain juga mempunyai tekanan tetapi apa yang saya suarakan ini adalah tentang ‘unnecessary stress’ atau punca tekanan yang tidak perlu seperti pengagihan tugas yang tidak adil,” katanya.

Dua bulan lepas, Hartal Doktor Kontrak melaporkan dapatan tinjauannya membabitkan 150 doktor pelatih di seluruh negara, yang mana 60 peratus daripada mereka mengaku menghadapi tekanan akibat selalu dibuli oleh doktor senior.

Persatuan Keselamatan dan Kesihatan Pekerjaan Malaysia (MSOSH) percaya isu buli yang dikatakan berleluasa itu berpunca daripada ketiadaan garis panduan rasmi dalam melatih doktor pelatih.

Ditanya mengenai dakwaan waktu kerja yang panjang adalah perlu bagi membentuk kekentalan dan kemahiran seorang pegawai perubatan, Dr Muhammad Izzudin berkata sistem serupa pernah dilaksanakan oleh hospital di UK, namun kini institusi itu mempraktikkan sistem baharu iaitu shift on call.

“Satu ketika dahulu UK mempunyai sistem on call yang lebih kurang sama dengan Malaysia, yang mana doktor pelatih perlu dalam keadaan on call (bersedia dipanggil bertugas) hingga 24 jam atau lebih, sehinggakan ada doktor senior di UK pernah tidur di hospital selama tiga hingga empat malam seminggu.

“Tetapi, UK sudah beralih ke sistem shift on call, yang mana doktor boleh menjalani on call untuk dua hingga empat hari/malam berturut-turut tetapi setiap syif maksimum hanya selama 12 jam,” katanya.

Difahamkan ada hospital di Malaysia sudah melaksanakan sistem shift on call seperti di UK namun amalannya tidak meluas. Malah, dikatakan masih ada sesetengah hospital yang mengamalkan sistem on call selama 24 hingga 36 jam bagi setiap syif.

Mengulas lanjut, Dr Muhammad Izzudin berkata perbezaan jumlah waktu bekerja di antara Malaysia dan UK – atau Eropah amnya – sangat ketara, iaitu jumlah jam bekerja di UK dan Eropah hanya 40 jam seminggu berbanding minimum 75 jam di Malaysia bagi doktor junior.

“Bagi saya ini merupakan amalan yang boleh mengundang bahaya dari segi keselamatan pesakit dan juga doktor. Kita dapat lihat banyak kes kemalangan jalan raya melibatkan doktor junior akibat penat dan mengalami microsleep ketika memandu selepas habis on call.

“Penat keterlaluan boleh mengakibatkan emosi terganggu, dan bagi sesetengahnya, mungkin berisiko mempengaruhi cara mereka berkomunikasi dengan rakan sekerja sekali gus menyebabkan rantaian ini tidak akan terputus jika semua bekerja dalam keadaan penuh emosi dan terlalu penat,” ujarnya.

Media sebelum ini melaporkan data KKM merekodkan 554 kes kemalangan membabitkan profesional perubatan dalam perjalanan ulang-alik ke tempat kerja bagi tempoh 2014 hingga 2016.

Sehubungan itu, beliau berpandangan ada keperluan untuk KKM mengurangkan jumlah waktu bekerja atau on call bagi pegawai perubatan selain menambah bilangan petugas untuk menampung peningkatan jumlah pesakit.

“Mungkin perlu diwujudkan agensi lokum (bekerja di klinik selain hospital) atau lokum dalaman di peringkat hospital itu sendiri, iaitu jika ada kekurangan staf, kita boleh membayar mana-mana doktor luar yang berminat pada kadar lokum.

“Itu yang dipraktikkan di UK dan ini sedikit-sebanyak dapat membantu mengurangkan bebanan kerja yang bertambah akibat ada yang cuti sakit dan sebagainya,” katanya.

Beliau juga menyifatkan pengumuman Menteri Kesihatan Khairy Jamaluddin mengenai penubuhan pasukan petugas khas bagi menyiasat kes kematian doktor pelatih di Hospital Pulau Pinang (HPP) baru-baru ini serta dakwaan budaya buli di hospital KKM, sangat tepat dalam menangani budaya tidak sihat di hospital kerajaan.

Pakar psikiatri melihat dakwaan buli membabitkan doktor pelatih tidak boleh diambil mudah memandangkan tugas sebagai pegawai perubatan amat kritikal kerana melibatkan nyawa pesakit.

Menurut Prof Madya Dr Muhammad Muhsin Ahmad Zahari, doktor pelatih yang bekerja dalam keadaan tertekan berisiko membahayakan nyawa pesakit kerana mereka tidak dapat melaksanakan tugasnya dengan baik disebabkan gagal memberi sepenuh tumpuan kepada masalah kesihatan yang dihadapi pesakit.

“Perlakuan buli yang berakar umbi di sesebuah organisasi seperti sektor kesihatan berisiko mengakibatkan mangsa ‘burnout’ dan menjejaskan emosi mereka sehingga ada yang mengalami penyakit mental seperti kemurungan serius.

“Seseorang yang mengalami kemurungan serius, jika tidak ditangani atau dirawat dengan berkesan, ditambah lagi apabila berterusan dibuli, berisiko kepada perlakuan bunuh diri,” kata pakar perunding kanan psikiatri di Jabatan Perubatan Psikologi, Pusat Perubatan Universiti Malaya itu.

Selain kemurungan, beliau berkata mangsa juga boleh mendapat masalah kerisauan serius, kecelaruan pascatrauma (PTSD), kecelaruan panik dan juga kecelaruan kerisauan sosial.

Justeru, kata beliau, budaya toksik itu perlu ditangani segera, antaranya mewujudkan sistem aduan bebas bagi membolehkan doktor pelatih yang menjadi mangsa buli membuat aduan memandangkan ada yang enggan tampil kerana takut tindakan mereka akan mempengaruhi penilaian kompetensi.

Pandangan tersebut turut dipersetujui oleh Presiden MSOSH Dr Shawaludin Husin yang berpendapat masalah berkenaan perlu ditangani segera bagi mengelakkan ketirisan tenaga kerja pada masa akan datang.

“Sekiranya institusi perubatan tidak berubah, tidak mahu menangani budaya buli, kita bimbang suatu hari nanti negara akan kehilangan sumber disebabkan tiada yang berminat melanjutkan pelajaran dalam bidang itu.

“Atau, mereka lebih berminat belajar kedoktoran dan bekerja di luar negara, di mana budaya toksik begini tidak berlaku di negara maju. Sekarang kita memang banyak sumber tetapi tidak mustahil negara akan kehilangan tenaga pelapis disebabkan masalah berkenaan dan ini merupakan satu kerugian,” ujarnya. – BERNAMA


Polis tahan wanita disyaki pukul suami sampai mati

SHAH ALAM, 11 Jun – Polis menahan seorang wanita kerana disyaki membunuh suaminya di rumah sewa mereka di Taman Sri Muda di sini, semalam.

Ketua Polis Daerah Shah Alam ACP Mohd Iqbal Ibrahim berkata pihaknya turut menahan adik lelaki mangsa berusia 29 tahun di rumah yang sama kerana dipercayai bersubahat.

Hasil siasatan pihaknya Mohd Iqbal berkata mangsa yang berusia 42 tahun ditemukan mati di rumah itu dengan lima kesan tetakan di belakang kepala selain kesan lebam pada badan, bibir terkoyak dan bengkak pada pipi disyaki akibat dipukul dengan senjata tumpul dalam kejadian sekitar 12.30 tengah malam semalam (10 Jun).

“Isterinya telah bertindak memukul mangsa yang mabuk hingga rebah kerana berang dengan sikap mangsa yang merupakan seorang kaki mabuk. Susulan itu mangsa mati di tempat kejadian,” katanya dalam kenyataan hari ini.

Mohd Iqbal berkata pihaknya telah menahan wanita berusia 40 tahun itu yang merupakan pekerja kilang dan adik mangsa sekitar pukul 3 petang.

Beliau berkata pasangan itu telah berkahwin selama 18 tahun dan adik mangsa adalah seorang pelajar kolej swasta yang tinggal bersama mereka sejak enam bulan lepas, manakala mangsa bekerja sendiri dalam sektor pembersihan.

Kedua-dua suspek kini direman selama enam hari bermula hari ini dan kes disiasat mengikut Seksyen 302 Kanun Keseksaan, katanya. – BERNAMA


Satu PPS dibuka tempatkan mangsa ribut di Sepang

SEPANG, 9 April — Sebuah pusat pemindahan sementara (PPS) dibuka di Balairaya Majlis Pengurusan Komuniti Kampung (MPKK) Pulau Meranti, Putra Perdana, Dengkil dekat sini malam tadi bagi menempatkan mangsa kejadian ribut.

Ketua Polis Daerah Sepang ACP Wan Kamarul Azran Wan Yusof berkata PPS yang dibuka pada 10 malam itu menempatkan tujuh mangsa daripada satu keluarga.

“Keluarga itu ditempatkan di PPS itu selepas bumbung rumah mereka di Pangsapuri Angsana, Bukit Puchong 2, tercabut diterbangkan angin akibat kejadian berkenaan,” katanya dalam kenyataan hari ini.

Terdahulu, media melaporkan lebih 20 lokasi di sekitar Kampung Pulau Meranti, Taman Putra Perdana dan Pangsapuri Angsana Bukit Puchong 2, terjejas akibat ribut petang semalam.


Johor catat 5,234 kes HFMD setakat 4 Jun

JOHOR BAHRU, 6 Jun (Bernama) — Sebanyak 5,234 kes penyakit tangan, kaki dan mulut (HFMD) direkodkan di Johor setakat 4 Jun lepas, meningkat 50 kali ganda daripada 104 kes yang dicatat dalam tempoh sama, tahun lepas.

Pengerusi Jawatankuasa Kesihatan dan Perpaduan negeri Ling Tian Soon berkata daripada jumlah itu, sebanyak 4,594 kes melibatkan kanak-kanak berumur sehingga enam tahun, manakala tujuh hingga 12 tahun adalah 564 kes dan selebihnya merupakan mereka yang berumur lebih 13 tahun.

“Sebanyak 41 wabak HFMD dikesan di taska, diikuti rumah persendirian (18), tabika (13), tadika (lapan), prasekolah (tujuh), sekolah rendah (tiga), pusat jagaan harian (dua) dan lain-lain (tiga),” katanya menerusi kenyataan, di sini hari ini.

Beliau berkata sebanyak 25 wabak aktif HFMD dilaporkan dengan Johor Bahru merupakan daerah tertinggi iaitu 11 wabak, diikuti Kluang (tujuh), Kota Tinggi (lima), manakala Muar dan Tangkak masing-masing satu wabak.

“Dalam masa cuti sekolah ini, ibu bapa sila menggunakan peluang ini bagi mendidik anak-anak anda supaya memberi lebih perhatian terhadap kebersihan kendiri dan persekitaran.


Zoo Negara terima jumlah pengunjung memberangsangkan

KUALA LUMPUR, 25 Mei – Setelah melalui saat getir ketika dalam tempoh Perintah Kawalan Pergerakan (PKP), Zoo Negara kini kembali ‘bernafas’ setelah menerima jumlah kedatangan pengunjung yang memberangsangkan.

Timbalan Presiden Zoo Negara Rosly @ Rahmat Ahmat Lana berkata Zoo Negara kini menjana pendapatan kira-kira RM600,000 hingga RM800,000 sebulan, dengan jumlah kedatangan pengunjung seramai 100,000 bagi tempoh Januari hingga April tahun ini.

Beliau berkata terdapat situasi kedatangan pengunjung yang terlalu ramai sehingga menyebabkan kesesakan di pintu masuk zoo yang terletak berhampiran Lebuhraya Lingkaran Tengah 2 Kuala Lumpur (MRR2) di sini.

“Kami benar-benar menarik nafas lega atas perkembangan positif ini,” katanya ketika ditemui selepas menghadiri majlis ulang tahun Malaysian Zoological Parks and Aquaria (MAZPA) ke-25 di sini hari ini.

Rosly berkata kehadiran anak ketiga kepada pasangan panda gergasi Xing Xing dan Liang Liang dari China yang diberikan nama Sheng Yi juga bagaikan menambah seri zoo berkenaan apabila ia menjadi antara tarikan utama pengunjung.

Zoo Negara sebelum ini berdepan krisis kewangan yang teruk ekoran ketiadaan pengunjung susulan pelaksanaan PKP akibat pandemik COVID-19 sehingga memaksa pihak zoo memohon bantuan dana bagi menampung kehidupan haiwan yang berada di situ.

Situasi itu turut menarik perhatian pendakwah dan aktivis sosial Ebit Lew yang menghulurkan sumbangan makanan 200 kilogram daging lembu dan 500 kilogram buah-buahan serta sayur-sayuran kepada haiwan di Zoo Negara.

Bukan itu sahaja, sumbangan daripada pebagai lapisan rakyat termasuk melalui kempen Adopt an Animal telah membantu menampung perbelanjaan dan pengurusan kira-kira 5,137 spesimen daripada 476 spesies mamalia, burung, reptilia, amfibia dan ikan yang menghuni kawasan seluas 110 hektar itu. – BERNAMA


Melaka United tewas lagi

KELAB Bolasepak Melaka United (Melaka United FC) mencatat kekalahan kedua berturut-turut selepas ditundukkan KL City FC 0-2 di Stadium KLFA Cheras, malam tadi.


Maszlee cadang IPTS diberi pelepasan cukai dua tahun demi ‘survival’ ketika COVID-19

KUALA LUMPUR 27 Julai – Bekas menteri pendidikan Dr Maszlee Malik mencadangkan supaya Institusi Pengajian Tinggi Swasta (IPTS) diberikan pelepasan cukai (tax holiday) selama dua tahun bagi membantu mereka untuk meneruskan kelangsungan perniagaan dalam situasi COVID-19 yang melanda negara.

Ahli Parlimen Simpang Renggam itu juga mencadangkan IPTS yang menawarkan biasiswa kepada penuntut diberi pengecualian cukai mengikut kadar biasiswa yang ditawarkan.

“Kerajaan juga perlu memberikan subsidi bayaran yuran kepada pelajar dari golongan M40 dan B40 yang belajar di IPTS yang memungkinkan IPTS menurunkan yuran mereka,” katanya pada sidang media di bangunan Parlimen, di sini hari ini.

Maszlee turut mencadangkan agar pengecualian visa dan caj pengurusan visa kepada Education Malaysia Global Services (EMGS) diberi kepada pelajar antarabangsa yang mendaftar dan belajar secara dalam talian di IPT dalam tempoh pandemik ini sehinggalah mereka perlu datang ke Malaysia.

Beliau berkata, inisiatif bantuan itu perlu memandangkan wabak COVID-19 mencabar kemandirian IPTS yang kebanyakannya dilanda krisis berikutan kurangnya kemasukan pelajar baharu sepanjang tempoh pandemik itu, terutama penuntut antarabangsa yang majoritinya punca pendapatan kepada IPTS tempatan.


Tujuh warga asing direman bantu siasatan kes bunuh di Jalan Tugu

Ketua Polis Daerah Dang Wangi ACP Noor Dellhan Yahaya berkata permohonan reman sehingga 5 Sept itu dibenarkan oleh Mahkamah Majistret Kuala Lumpur pagi ini.

“Kebenaran reman ini akan membantu polis dalam menyiasat motif pembunuhan dan setakat hari ini tiada tangkapan baharu dilakukan,” katanya kepada Bernama hari ini.

Semalam polis menahan lima lelaki dan dua wanita, kesemuanya warga asing berusia 20 hingga 26 tahun bagi membantu siasatan berhubung penemuan mayat lelaki berusia 41 tahun itu.

Media melaporkan mayat lelaki dipercayai pemandu e-hailing ditemukan dengan kaki diikat menggunakan kain serta kesan cedera pada muka dan telinga dalam bonet Perodua Bezza yang ditinggalkan di Jalan Tugu kira-kira 6.30 pagi.


Pensyarah tular perlekeh B40 direhatkan

“Pihak universiti memandang serius terhadap mana-mana pihak yang menyebarkan maklumat sulit secara sengaja ataupun tidak yang boleh menjejaskan imej dan nama baik universiti serta menggugat keselamatan warga.

“UiTM juga tidak akan teragak-agak untuk mengambil tindakan tegas dan melaporkan kepada pihak berkuasa jika terdapat pihak yang berkongsi hantaran yang mengelirukan,” katanya.

“Penilaian dan pemantauan terhadap Profesionalisme Pensyarah (PRO-PENS) yang dibuat secara rawak setiap semester juga boleh menjadi elemen tambahan dalam proses kenaikan pangkat serta pelanjutan kontrak perkhidmatan,” katanya.

Baru-Baru ini, tular di media sosial rakaman kelas dalam talian yang memaparkan seorang pensyarah memperlekeh penuntutnya kerana tidak mempunyai komputer riba dan meminta penuntut sama menyuruh kakaknya menggadai gelang emas untuk membeli peralatan itu.


COVID: Kes baharu turun lagi ke 13,754 hari ini – KP

Ketua Pengarah Kesihatan Tan Sri Dr Noor Hisham Abdullah menerusi perkongsian di platform media sosialnya berkata dengan angka terbaharu itu, jumlah kumulatif kes di negara kini 2,156,678 kes.

Beliau berkata Selangor merekodkan kes harian tertinggi dengan 1,985 kes, disusuli Johor (1,913),  Sarawak (1,766), Sabah (1,629), Kelantan (1,264) dan Pulau Pinang (1,052).

Negeri yang mencatatkan tiga angka bagi kes COVID-19 pula ialah Pahang (869), Perak (844), Kedah (783), Terengganu (664), Kuala Lumpur (383), Melaka (292), Negeri Sembilan (175) dan Perlis (113).

Dr Noor Hisham turut memaklumkan penggunaan katil di unit rawatan rapi (ICU) hospital COVID-19 di seluruh negara setakat semalam adalah 74 peratus daripada 1,506 katil, manakala katil bukan ICU sebanyak 62 peratus daripada 16,713 katil.


Tiada lagi transaksi tunai di Pupaskom mulai 1 Julai

KUALA LUMPUR, 9 Jun – Transaksi pembayaran bagi semua jenis pemeriksaan kenderaan di Puspakom Sdn Bhd (Puspakom) akan beralih kepada pembayaran tanpa tunai mulai 1 Julai depan.

Ketua Pegawai Eksekutif PUSPAKOM Shukor Ismail dalam kenyataan hari ini berkata pelaksanaan urus niaga tanpa tunai berkenaan akan dikuatkuasakan di semua 54 pusat pemeriksaan agensi itu di seluruh negara mulai tarikh itu.

Menurutnya Puspakom menerima pembayaran tanpa tunai melalui pelbagai pilihan e-dompet termasuk PUSPAKOM e-wallet, Maybank QRPay, GrabPay, Touch ‘n Go eWallet, Boost, WeChat Pay dan Alipay di semua pusat pemeriksaannya di seluruh negara.

“Sejak April tahun lalu, pembayaran tanpa tunai serta pengeluaran laporan pemeriksaan dan resit secara elektronik tanpa kertas telah dilaksanakan. Namun, pembayaran secara tunai masih dibenarkan ketika itu atas pertimbangan masih ada sebilangan kecil pelanggan tidak memiliki e-dompet, kad debit atau kredit.

“Bagaimanapun, data menunjukkan lebih 90 peratus pelanggan Puspakom kini menggunakan kaedah transaksi tanpa tunai di semua cawangan kami. Ini jelas menunjukkan pembayaran tanpa tunai menjadi pilihan kerana ia lebih mudah, cepat dan selamat dari segi kebersihan tatkala pandemik masa kini,” katanya dalam kenyataan itu.

Untuk maklumat lanjut, orang ramai boleh menghubungi Pusat Khidmat Pelanggan Puspakom di talian 03-5101 7000 atau Live Chat di pautan www.puspakom.com.my atau mengikuti Facebook rasmi Puspakom Sdn Bhd.


Vaksin Sinovac untuk kanak-kanak lima hingga 11 tahun diluluskan – KP Kesihatan

KUALA LUMPUR, 3 Mac – Penggunaan vaksin “CoronaVac Suspension for Injection COVID-19 Vaccine (Vero Cell), Inactivated” keluaran Sinovac Life Sciences Co Ltd, China dan Pharmaniaga Lifescience Sdn Bhd, Malaysia kepada kanak-kanak berumur lima hingga 11 tahun, diluluskan.

Ketua Pengarah Kesihatan Tan Sri Dr Noor Hisham Abdullah memaklumkan kelulusan bersyarat itu dipersetujui dalam mesyuarat Pihak Berkuasa Kawalan Dadah (PBKD) kali ke-370 yang bersidang hari ini.

Beliau berkata ia merupakan vaksin COVID-19 kedua yang diluluskan untuk penggunaan bagi golongan kanak-kanak berusia lima hingga 11 tahun dan sebelum ini kelulusan serupa diberikan kepada vaksin Comirnaty pada 6 Jan lepas.

“CoronaVac sebelum ini telah diluluskan pendaftaran bersyarat bagi penggunaan dalam kalangan individu berumur 12 tahun dan ke atas,” katanya dalam satu kenyataan hari ini.

Sementara itu, Dr Noor Hisham berkata mesyuarat itu turut bersetuju memberikan kelulusan pendaftaran bersyarat kepada produk Paxloid (PF-07321332 150mg Film-Coated Tablets and Ritonavir 100mg Film-Coated Tablets) untuk rawatan COVID-19 kepada golongan dewasa berumur 18 tahun dan ke atas yang tidak memerlukan terapi oksigen serta berisiko tinggi untuk mendapat gejala teruk.

Bagaimanapun, beliau berkata produk Paxloid keluaran Pfizer Manufacturing Deutschland GmbH, Jerman dan Pfizer Ireland Pharmaceuticals, Ireland itu tidak bertujuan untuk digunakan sebagai pengganti bagi vaksinasi COVID-19 dan tindakan kesihatan awam terutamanya pematuhan prosedur operasi standard (SOP).

“Kementerian Kesihatan (KKM) ingin memaklumkan kelulusan pendaftaran bersyarat ini masih memerlukan maklumat kualiti, keselamatan dan keberkesanan produk vaksin dan antivirus tersebut dipantau serta dinilai secara berterusan oleh Bahagian Regulatori Farmasi Negara (NPRA) berdasarkan data-data terkini dari semasa ke semasa.

Beliau berkata KKM terus komited untuk mempertingkatkan akses rakyat kepada ubat-ubatan bagi tujuan rawatan atau pencegahan penularan COVID-19 di negara ini dengan memastikan ia dinilai dengan sewajarnya berdasarkan aspek kualiti, keselamatan dan keberkesanan.- BERNAMA


Tarikh baharu UPKK 2021 pada 15 hingga 18 November

PUTRAJAYA 7 Sept – Peperiksaan subjek bertulis bagi Ujian Penilaian Kelas KAFA (UPKK) 2021 yang dijadualkan pada 4 hingga 7 Oktober ini ditangguhkan ke tarikh baharu iaitu pada 15 hingga 18 November, umum Menteri Di Jabatan Perdana Menteri (Hal Ehwal Agama) Idris Ahmad hari ini.

Beliau berkata keputusan itu dibuat setelah mengambil kira situasi semasa serta ulasan Kementerian Kesihatan, Kementerian Pendidikan dan keputusan kebenaran Majlis Keselamatan Negara bertarikh 6 September lalu.

Katanya Menteri Kanan Pendidikan Datuk Dr Radzi Jidin pada 15 Ogos telah membuat satu keputusan berkaitan pembukaan sesi persekolahan yang akan dibuka pada 3 Oktober ini secara berperingkat bermula dengan kelas peperiksaan mengikut perincian Pelan Pemulihan Negara.

Selaras dengan keputusan tersebut, Idris berkata Jabatan Kemajuan Islam Malaysia (Jakim) telah membuat keputusan untuk pembukaan sesi persekolahan bagi calon peperiksaan UPKK bermula pada tarikh sama mengikut ketetapan tersebut.

“Bagi memastikan keselamatan dan kesihatan murid-murid terjamin serta persediaan pusat peperiksaan, dimaklumkan peperiksaan UPKK tahun 2021 bagi subjek bertulis yang dijadualkan pada 4 hingga 7 Oktober ini ditangguhkan,” katanya dalam satu kenyataan.

Pada 11 November tahun lalu, Menteri di Jabatan Perdana Menteri (Hal Ehwal Agama) ketika itu Datuk Seri Dr Zulkifli Mohamad Al-Bakri dilaporkan berkata, ujian UPKK 2020 akan dilakukan serentak dengan UPKK 2021 pada 4 hingga 7 Oktober 2021.

Zulkifli dilaporkan berkata keputusan itu dilakukan oleh Jakim selepas mempertimbangkan kepentingan semua pihak dan ia melibatkan lima subjek bertulis iaitu Ulum Syariah (Aqidah dan Ibadah), Sirah, Jawi dan Khat, Adab dan Lughah Al-Quran.

Sementara itu, Idris berkata Jakim dengan kerjasama semua agensi telah menyediakan pelan tindakan demi memastikan UPKK dapat dilaksanakan dan berjalan lancar.

Idris berkata ketetapan telah dibuat bahawa hanya petugas peperiksaan yang mendapat dua dos lengkap vaksin COVID-19 sahaja dibenarkan bertugas di semua pusat peperiksaan.


346,971 individu sudah lengkap dua dos suntikan vaksin COVID-19

KUALA LUMPUR 9 April. – Sebanyak 360,971 individu dalam kumpulan fasa pertama Program Imunisasi COVID-19 Kebangsaan telah melengkapkan dua dos suntikan vaksin mereka setakat semalam.

Menteri Kesihatan Datuk Seri Dr Adham Baba berkata bagi tempoh sama seramai 558,750 telah menerima dos pertama, menjadikan jumlah keseluruhan pemberian dos pertama dan kedua vaksin COVID-19 di negara kini adalah 919,721.

Dr Adham menerusi satu infografik yang dikongsikan di laman Twitter rasminya memaklumkan lima negeri menerima suntikan dos pertama vaksin tertinggi ialah Selangor dengan 75,225, diikuti Sarawak (57,466), Perak (52,548), Sabah (52,322) dan Kuala Lumpur (51,100).

Sementara itu, lima negeri yang melengkapkan kedua-dua dos suntikan vaksin COVID-19 tertinggi setakat ini ialah Selangor dengan 48,493 individu diikuti Sabah (39,089), Perak (34,436), Kuala Lumpur (32,141) dan Sarawak (29,873).

Bagi jumlah pendaftaran untuk Program Imunisasi COVID-19 Kebangsaan pula, Dr Adham memaklumkan setakat semalam seramai 8,309,480 atau 34.30 peratus telah mendaftar dengan Selangor merekodkan angka tertinggi iaitu 2,237,971.

Mengikut perancangan program imunisasi berkenaan, tempoh pelaksanaan fasa pertama pemberian vaksin bermula Februari hingga April ini melibatkan 500,000 anggota barisan hadapan termasuk petugas kesihatan.

Fasa kedua yang dijangka bermula April hingga Ogos tahun ini, membabitkan 9.4 juta warga emas berusia 60 tahun ke atas, kumpulan rentan dan Orang Kurang Upaya manakala fasa ketiga dijadual bermula Mei hingga Februari 2022 membabitkan individu 18 tahun dan ke atas dengan sasaran kira-kira 14 juta orang.


LeyPark Station, macam-macam ada

AYER KEROH 2 Feb- Pelbagai persembahan menarik disediakan di LeyPark Station setiap minggu dalam usaha memberikan kepuasan kepada orang ramai berkunjung ke lokasi baru pelancongan itu.

Yang Dipertua (YDP) Majlis Perbandaran Hang Tuah Jaya (MPHTJ), Datuk Shadan Othman berkata, hampir dua bulan beroperasi, lokasi berkenaan yang sebelum ini lengang semakin mendapat tempat dalam kalangan pengunjung tempatan atau datang dari negeri lain.

Katanya, apa yang membanggakan sepanjang musim cuti perayaan yang panjang ketika ini, lebih 2,000 orang singgah ke lokasi tumpuan pelancong baru itu untuk menyaksikan persembahan menarik diatur pihaknya.

“Persembahan yang kita bawakan, benar-benar menggamit pengunjung untuk datang ke sini bersantai bersama keluarga dan malam ini merupakan hari cuti, kita bawakan khas fire dance (tarian api), memang untuk malam ini sahaja.

“Pada masa akan datang, kita akan bawakan persembahan lain yang pastinya pengunjung akan nanti-nantikan dan sudah semestinya menarik serta sesuai untuk tontonan seisi keluarga.

“Seperti semalam (kelmarin) kita bawakan tarian singa sempena Tahun Baharu Cina, malam ini kita bawakan tarian api, akan datang mungkin kita akan panggil penyanyi dondang sayang, atau produk-produk dalam negeri Melaka itu sendiri, di mana program-program di sini setiap minggu berbeza-beza,” katanya.

Mengulas lanjut, Shadan berkata, berdasarkan rekod dikesan menggunakan aplikasi MySejahtera lebih 7,000 orang singgah ke LeyPark Station yang memulakan operasi bulan lalu.


Mohd Bakke letak jawatan sebagai pengerusi TM mulai 31 Julai ini

KUALA LUMPUR 12 Julai – Tan Sri Mohd Bakke Salleh akan meletak jawatan sebagai Pengerusi Telekom Malaysia Bhd (TM) berkuat kuasa pada 31 Julai ini selepas memegang jawatan itu sejak Mei 2020.

Dalam satu kenyataan kepada Bursa Malaysia hari ini, TM berkata Mohd Bakke akan digantikan oleh Datuk Mohammed Azlan Hashim mulai 1 Ogos, 2021.

TM berkata Mohd Bakke adalah suri teladan (role model) dalam menegakkan tabdir urus dan integriti serta tokoh korporat yang sangat dihormati dengan wawasan dibawanya dalam industri dan perdagangan untuk memberi manfaat kepada kumpulan itu.

“Bersama dengan Ahli Lembaga Pengarah, ketua pegawai eksekutif dan pengurusan, kami telah menetapkan fasa pertumbuhan berikutnya untuk syarikat di bawah Transformasi TM Baharu (2021-2023), ditunjangi oleh 40+ Program Nilai.

“Ia telah menyaksikan permulaan yang kukuh dengan mencatatkan pertumbuhan pada suku tahun di semua bidang perniagaan dan operasi yang lebih baik,” katanya.

Di bawah kepimpinannya, TM berkata kumpulan itu juga terus berkhidmat dan menyokong negara sepanjang tempoh Perintah Kawalan Pergerakan (PKP) demi memastikan rakyat Malaysia kekal selamat dan berhubung di rumah dan terus produktif dan pada masa yang sama menghulurkan bantuan kemanusiaan kepada mereka yang memerlukan dalam waktu yang mencabar ini.

Mengenai pelantikan Pengerusi yang baharu, TM berkata Mohammed Azlan adalah tokoh korporat yang sangat dihormati dengan pengalaman luas dalam perkhidmatan pelaburan dan kewangan terutamanya sebagai Ahli Lembaga Pengarah Khazanah Nasional Bhd dan Kumpulan Wang Simpanan Pekerja (KWSP).

“Kami menaruh harapan kepada bimbingan, nasihat dan kepemimpinan Mohammed Azlan ketika TM meneruskan perjalanan transformasinya dan fasa pertumbuhan serta penciptaan nilai tambah seterusnya,” katanya.


COVID: Kes baharu turun kepada 12,541 hari ini

KUALA LUMPUR 16 Julai – Jumlah kes harian COVID-19 hari ini turun sedikit berbanding semalam dengan merekodkan kes baharu sebanyak 12,541 kes.

Ketua Pengarah Kesihatan Tan Sri Dr Noor Hisham Abdullah melalui laman Twitter berkata perkembangan itu menjadikan kumulatif kes kini berjumlah 893,323.

Negeri lain merekodkan kes di bawah 1,000 iaitu Johor 609 kes; Melaka (575;); Kedah (458); Sarawak (423); Pahang (382); Pulau Pinang (376); Sabah (326); Perak (299); Kelantan (225); Terengganu (102); Putrajaya (62); Labuan (24) dan Perlis tujuh kes.


Laluan darat dinaiki air, lebih 1,000 masyarakat Orang Asli terputus hubungan

MERSING, 5 Jan – Lebih 1,000 masyarakat orang Asli dari lima kampung di Daerah Mersing terputus hubungan berikutan laluan darat untuk ke kampung mereka dinaiki air akibat hujan berterusan beberapa hari lepas, menurut Jabatan Kemajuan Orang Asli (JAKOA).

Pegawai JAKOA Daerah Mersing Nor Faizzi Sulaiman berkata laluan darat untuk masuk ke Kampung Peta, Kampung Punan dan Kampung Tewowoh dinaiki air setinggi 1.5 meter sejak Ahad lepas manakala laluan ke Kampung Orang Asli Tanah Abang dan Kampung Orang Asli Tanjung Tuan yang terputus pagi semalam, digenangi air pada aras 0.3 meter.

Bagaimanapun, beliau berkata terdapat bekalan makanan selama seminggu untuk masyarakat di sana yang dibekalkan Jabatan Kebajikan Masyarakat (JKM) Mersing dan pengagihannya akan diuruskan oleh jawatankuasa kampung terlibat.

“Buat masa ini, komunikasi antara JAKOA dengan wakil penduduk adalah melalui kumpulan WhatsApp yang sentiasa digunakan untuk menyalurkan maklumat tiga kali sehari. Ketua atau wakil kampung-kampung yang terlibat akan membuat laporan dan menghantar gambar mengenai status terkini keadaan kampung masing-masing.

“Sekiranya penduduk memerlukan bekalan ataupun menghadapi kecemasan (misalnya sakit), kita akan meminta bantuan daripada agensi seperti Jabatan Bomba dan Penyelamat Malaysia (JBPM) dan Angkatan Pertahanan Awam Malaysia (APM),” katanya ketika dihubungi Bernama, di sini hari ini.

Nor Faizzi berkata pihak JAKOA akan melaporkan segala maklumat atau kecemasan kepada pegawai zon yang telah dilantik, kemudian akan melaporkannya kepada bilik gerakan bencana daerah.

Beliau menambah, kebiasaannya jika laluan darat tidak dapat dilalui, laluan sungai akan digunakan dengan bantuan pihak bomba, Angkatan Tentera Malaysia (ATM) dan APM.

Sementara itu, Ahli Dewan Undangan Negeri (ADUN) Endau Alwiyah Talib berkata pihaknya akan terus melakukan pemantauan keadaan banjir yang berlaku termasuk lokasi berisiko.

“Kita berharap agar situasi segera pulih seperti sediakala namun pada masa sama bersyukur kerana keperluan asas mereka telah dihantar lebih awal sebelum bencana berlaku.

“Pasukan penyelamat seperti bomba, APM, ATM dan Pusat Kawalan Operasi Bencana telah digerakkan bagi membantu menyelamatkan serta membantu penduduk yang akan dipindahkan,” katanya.- BERNAMA


KKM telus, maklumkan jika ada kes kematian disebabkan vaksin – Khairy

PUTRAJAYA 26 Nov – Kementerian Kesihatan (KKM) akan telus dan memaklumkan kepada rakyat sekiranya terdapat kes kematian disebabkan vaksin atau dos penggalak COVID-19.

Beliau berkata perkongsian laporan bedah siasat kematian Ketua Penolong Pengarah Kanan Ibu Pejabat KKM Dr Chai Koh Meow menunjukkan kementerian tidak menyembunyikan sebarang maklumat kepada umum.

Khairy berkata demikian pada sidang media perkembangan COVID-19 yang turut dihadiri Ketua Pengarah Kesihatan Tan Sri Dr Noor Hisham Abdullah dan Timbalan Ketua Pengarah Kesihatan (Penyelidikan Dan Sokongan Teknikal) Datuk Dr Hishamshah Mohd Ibrahim.

Dalam pada itu, Dr Noor Hisham berkata KKM mendapat kebenaran keluarga mendiang Dr Chai untuk berkongsi dapatan laporan bedah siasat berkenaan.

Dr Chai meninggal dunia pada 17 Nov lepas dan kematian beliau dikaitkan dengan dos penggalak yang diterima pada 9 Nov. -BERNAMA


Kes baharu COVID catat angka lebih 15,000 dua hari berturut-turut

Ini menjadikan jumlah kumulatif sebanyak 996,393 kes. Semalam, buat kali pertama Malaysia mencatatkan kes melebihi angka berkenaan dengan 15,573 kes dengan 144 kes kematian serta 30 kluster baharu.

Ketua Pengarah Kesihatan Tan Sri Dr Noor Hisham Abdullah menerusi ciapan di akaun Twitternya berkata Selangor kekal sebagai negeri yang mencatatkan kes tertinggi dengan 7,351 kes manakala Kuala Lumpur turut merekodkan kes empat angka dengan 2,406 kes.

“Sebanyak 867 kes pula direkodkan di Kedah, diikuti Johor (804),  Sabah (712), Melaka (631), Negeri Sembilan (625), Pulau Pinang (505) dan Kelantan (502),” katanya.

Beliau berkata negeri lain yang mencatatkan kes baharu tiga angka pada hari ini ialah Perak dengan 469 kes, Pahang (406), Terengganu (267), Sarawak (261), Putrajaya (59), Labuan (30), manakala Perlis hanya tujuh kes.


Agong lawat pusat vaksinasi klinik kesihatan Kuala Lumpur

KUALA LUMPUR 16 Mac. – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan melawat Pusat Vaksinasi Klinik Kesihatan Kuala Lumpur (KKKL), di sini.

Baginda meluangkan masa kira-kira sejam untuk meninjau aktiviti berkaitan dengan vaksinasi COVID-19 terutamanya di KKKL sebagai Pusat Simpanan Vaksin (PSV) dan Pusat Pemberian Vaksin (PPV).

Keberangkatan baginda di KKKL disambut Menteri Kesihatan Datuk Seri Dr Adham Baba, Ketua Pengarah Kesihatan Tan Sri Dr Noor Hisham Abdullah dan Pengarah Jabatan Kesihatan Wilayah Persekutuan Kuala Lumpur dan Putrajaya Datuk Dr Param Jeeth Singh.

Sebaik tiba Al-Sultan Abdullah diberikan taklimat tentang operasi klinik kesihatan itu oleh Pakar Perunding Perubatan Keluarga merangkap Ketua Klinik KKKL Dr. Baizury Bashah.

Seri Paduka Baginda seterusnya meninjau bilik penyimpanan vaksin yang menempatkan peti sejuk suhu ‘ultra rendah’ (ULTF) sebelum melawat enam stesen berkaitan pemberian vaksin, bermula dengan stesen saringan gejala, kaunter pendaftaran, stesen kaunseling dan stesen persetujuan penerimaan vaksin.

Di stesen vaksinasi, Al-Sultan Abdullah berkenan memerhati petugas kesihatan memberi suntikan vaksin kepada dua petugas barisan hadapan iaitu Penolong Pegawai Kesihatan Persekitaran Muhammad Asyaraf Zulkifli dan Mohd Hafiz Sayuti.

Sejak 25 Februari hingga hari ini, seramai 2,490 petugas barisan hadapan di KKKL diberi suntikan vaksin iaitu 99.7 peratus daripada sasaran yang dipertanggungjawabkan kepada pasukan klinik kesihatan itu, manakala baki enam lagi penerima, dijadualkan akan mendapatkan vaksin itu esok.

Sebelum berangkat untuk melawat Pusat Vaksinasi Kem Sungai Besi selepas itu, Al-Sultan Abdullah sempat meluangkan masa beramah mesra dengan orang ramai yang datang untuk mendapatkan rawatan di klinik kesihatan itu.


Kerajaan utamakan pekerja tempatan berbanding pekerja asing

TAPAH, 2 Dis – Kerajaan memberi keutamaan kepada tenaga pekerja tempatan bagi mengisi kekosongan pelbagai sektor pekerjaan di negara ini berbanding warga asing.

Menteri Sumber Manusia Datuk Seri M.Saravanan berkata dengan kadar pengangguran pada 4.8 peratus di negara ini, kerajaan perlu memastikan peluang pekerjaan yang ada diisi oleh pekerja tempatan.

“Saya tidak boleh menganaktirikan pekerja tempatan, apabila betul-betul tawaran kepada pekerja tempatan mendapat peluang pekerjaan dan kita sudah berpuas hati, baru kita membuat keputusan membawa pekerja asing,” katanya kepada pemberita selepas merasmikan Pusat Latihan Keselamatan Dan Kesihatan Pekerjaan Ansonex Malaysia di Tapah Road di sini hari ini.

Saravanan mengulas dakwaan Ahli Parlimen Beruas Datuk Ngeh Koo Ham bahawa Menteri Dalam Negeri Datuk Seri Hamzah Zainudin dan dirinya sebagai punca utama masalah kekurangan tenaga kerja di negara ini kerana berdolak-dalik mengenai isu itu.

Ngeh turut mendakwa kenaikan harga kebanyakan barang di negara ini akibat dua kementerian berkenaan tidak dapat mencapai keputusan dalam menangani kekurangan tenaga pekerja.

Ahli Parlimen Tapah itu berkata pihaknya perlu meneliti ketulenan sijil vaksinasi COVID-19 warga asing sebelum mengambil mereka bekerja memandangkan terdapat beberapa negara dipercayai memalsukan sijil vaksinasi.

Sementara itu, Saravanan berkata pihaknya bersetuju dengan kenyataan Hamzah bahawa kerajaan tidak perlu tergesa-gesa untuk membawa pekerja asing masuk ke negara ini sebaliknya ia memerlukan persediaan rapi termasuk mengambil kira faktor keselamatan kesihatan.

“Saya setuju dengan pandangan pihak Kementerian Dalam Negeri (KDN), kalau ikut industri mereka kalau boleh hari ini juga (ambil pekerja asing).


11 lelaki didakwa berurus niaga minyak masak tanpa lesen

JOHOR BAHRU 6 Mei. – Sebelas lelaki termasuk tiga warga tempatan mengaku tidak bersalah di Mahkamah Sesyen di sini, hari ini atas dua pertuduhan berurus niaga barang kawalan berjadual minyak masak tanpa lesen, Selasa lalu.

Tertuduh warga tempatan A. Halim Main, 42; R. Kalisamy, 50; dan B. Saravanan, 28; serta lapan tertuduh warga Bangladesh berumur 23 hingga 34 tahun membuat pengakuan itu di hadapan Hakim Ahmad Fuad Othman selepas pertuduhan terhadap mereka dibacakan oleh jurubahasa mahkamah.

Menurut pertuduhan, mereka didakwa bersama-sama mempunyai syak yang munasabah berurusan dengan barang kawalan iaitu minyak masak sebanyak 18,849 kilogram dan 4,500 liter tanpa lesen seperti yang diperuntukkan di bawah Perenggan 4(1) Peraturan-Peraturan Kawalan Bekalan 1947 di sebuah premis beralamat No. 6B, Jalan Sagai 6, Taman Pasir Putih, Pasir Gudang, pada 2 pagi, 4 Mei lalu.

Mereka dituduh mengikut Seksyen 22(1) Akta Kawalan Bekalan 1961 yang memperuntukkan hukuman denda maksimum RM1 juta atau penjara hingga tiga tahun atau kedua-duanya, dan kesalahan pada kali kedua dan seterusnya, didenda tidak melebihi RM3 juta atau dipenjara hingga lima tahun atau kedua-duanya, jika sabit kesalahan.

Hakim membenarkan ketiga-tiga tertuduh warga tempatan masing-masing diikat jamin RM25,000 dengan seorang penjamin dan syarat tambahan iaitu perlu melapor diri di balai polis berhampiran setiap bulan, selain pasport diserahkan kepada mahkamah, manakala lapan tertuduh warga asing tidak dibenarkan jamin.

Pendakwaan dikendalikan Timbalan Pendakwa Raya Kementerian Perdagangan Dalam Negeri dan Hal Ehwal Pengguna (KPDNHEP) T. Ashvinii dan Pegawai Pendakwa KPDNHEP Johor Raja Nor Ikhlas Raja Ariff, manakala kesemua tertuduh tidak diwakili peguam.

Selasa lalu, Bernama melaporkan sepasukan penguat kuasa KPDNHEP Putrajaya membongkar sindiket penyelewengan minyak masak bersubsidi yang mengaut keuntungan hingga RM15 juta dalam tempoh enam bulan, dalam satu operasi di Pasir Gudang.


Fazil Group ‘terbang’ lebih tinggi

BANDARAYA MELAKA – Fazil Group menetapkan sasaran untuk membuka sekurang-kurangnya tiga cawangan baharu, menjelang akhir tahun ini.
Pengasasnya, Datuk Seri Mohamad Fazil Shafie berkata, pembukaan cawangan di luar Melaka itu adalah untuk memperluaskan lagi perlindungan insurans yang ditawarkan agensi kepada rakyat Malaysia.
Beliau berkata, selain perancangan pembukaan cawangan baharu, agensi insuransnya juga menyasarkan membuat perlantikan lebih 100 ejen insurans yang terbaik di Malaysia .
“Lebih 30 tahun lalu, Fazil Group hanya satu iaitu di Melaka tetapi kini kita ada perancangan untuk membuka cawangan di seluruh Malaysia dan untuk waktu terdekat ini mungkin akan buka tiga atau empat cawangan dahulu bermula di Terengganu.
“Kita akan tengok ‘feedback’ cawangan yang dibuka ini bagaimana kerana tidak mahu pembukaan cawangan baharu tidak mendatangkan kebaikan terutamanya kepada ejen. Pada waktu ini insurans kita mempunyai ahli hampir 200,000 di seluruh Malaysia, manakala di di Fazil Group, terdapat 60 orang tenaga kerja untuk uruskan hal berkaitan insurans.
“Manakala untuk ejen kita mempunyai lebih 150 orang ejen sepenuhnya masa, daripada jumlah itu 90 peratus adalah orang Melaka dan bakinya luar negeri ini. Sekarang kita ada 30 ejen baharu dan kita jangka akan buat perlantikan 100 orang lebih untuk tahun ini,” katanya kepada Melaka Hari Ini ketika ditemui di Ibu Pejabat, Wisma Datuk Seri Fazil, Kompleks Munshi Abdullah, di sini.

Menurut beliau, agensi insuransnya yang menawarkan MCIS Life Ins. itu, selama 11 tahun berturut-turut berada di kedudukan pertama di Malaysia bagi kategori Bumiputera.
“Sasaran kami bukan hanya memberikan kebajikan kepada semua rakyat Malaysia khususnya Bumiputera tetapi melahirkan ejen yang terbaik dan mampu menjadi jutawan dalam usia yang muda selari dengan cogan Fazil Group iaitu ‘kaya di usia muda’.
“Seperti agensi insurans lain, kita turut menawarkan pelbagai polisi termasuk insurans nyawa, perubatan dan kenderaan tetapi kelainan kita adalah menawarkan insurans serendah RM10 sebulan dengan duit dipulangkan balik bersama bonus apabila cukup tempoh matang.
“Dengan kerjasama MCIS Life Ins. kita telah melancarkan Skim Perlindungan Berkumpulan yang mana menerusi skim ini pencarum akan menikmati manfaat dengan caruman serendah RM10,” katanya.

Bekas komando Angkatan Tentera Malaysia (ATM) itu berkata, sudah pasti untuk berada di puncak seperti sekarang ia bermula dengan cabaran yang sukar apatah lagi cabaran dalam insurans kerana ketika dahulu orang Melayu sukar untuk menerima insurans.
“Di Malaysia hanya kira-kira 40 peratus sahaja yang memiliki insurans berbanding Singapura. Rakyat Malaysia kurang sedar pentingnya insurans jadi ejen inilah yang perlu memainkan peranan namun begitu trend menunjukkan peningkatan yang mana secara purata seminggu antara 200 hingga 300 orang akan mengambil insurans.
“Apabila dipertemukan dengan insurans, pada 1989 saya sudah terbayang akan menjadi jutawan jadi saya meminta arwah ibu untuk doakan saya, kerana ini adalah perniagaan yang saya mahukan, ia tidak memerlukan modal.
“Setiap cabaran dalam perniagaan akan membuatkan seorang itu menjadi lebih matang kerana apabila diuji kita akan lebih maju kehadapan dan ujian itu juga akan membawa rezeki yang lebih baik,” katanya.

Mengulas lanjut, Fazil berkata, selain insurans dan beberapa perniagaan lain termasuk minyak wangi, Fazil Group juga bakal membuka sebuah kedai emas di Mydin MITC, selepas Hari Raya Aidilfitri nanti.
“Perniagaan emas ini sebenarnya sudah lama jalankan, tetapi pembukaan kedai emas ini projek pertama Fazil Group. Ini adalah untuk menaikkan taraf Bumiputera dalam perniagaan. Berbekalkan ilmu dan pengalaman yang ada, kita akan kongsikan dengan anak muda khususnya.
“Penjualan emas kita lain daripada yang lain kerana kita ada sistem sendiri selain kakitangan kerajaan boleh membeli emas dengan potongan gaji,” katanya.
Ujarnya, Fazil Group sentiasa terbuka untuk mengambil ejen baharu bagi menyertai agensi insuransnya.
“Kepada mereka yang berusia antara 18 hingga 30 tahun, ingin keluar dari kemiskinan atau tahap sederhana dan ingin menjadi orang luar biasa datanglah ke Fazil Group.
“Setiap Khamis, jam 3 petang kita ada sesi temuduga untuk ejen bukan sahaja insurans tetapi juga emas dan minyak wangi. Saya akan pastikan mereka menjadi individu luar biasa tetapi untuk berjaya mestilah rajin, jujur dan amanah,” katanya.


Malaysia catat kerugian RM560 juta akibat jenayah siber tahun lepas

Beliau berkata kes yang direkodkan itu antara lain membabitkan buli siber, pemalsuan, pencerobohan, memancing data dan penipuan e-mel yang dilihat semakin meningkat saban tahun.

Katanya untuk rekod kira-kira 13,000 kes jenayah siber dengan kerugian RM539 juta dicatatkan pada 2019, namun tidak memberikan angka untuk 2020.

“Oleh itu dalam usaha membangunkan diri sebagai sebuah negara yang dipacu ekonomi digital, kita perlu mengenal pasti ancaman yang berpotensi mendatangkan gangguan kepada sasaran penting dan sektor ekonomi secara amnya,” katanya di sini hari ini.

Beliau berkata demikian ketika berucap merasmikan Seminar Sasaran Penting Peringkat Kebangsaan Tahun 2022 di sini mewakili Menteri Dalam Negeri Datuk Seri Hamzah Zainuddin.

Sasaran penting merujuk kepada pemasangan yang hasil keluaran atau perkhidmatannya sangat penting dan sekiranya musnah atau rosak akan menyebabkan kerugian amat besar kepada ekonomi serta pertahanan negara atau menjejaskan fungsi kerajaan dan imej negara.

Abdul Halim berkata keperluan untuk memperoleh ruang siber yang selamat dan terjamin pada hari ini amat penting untuk meningkatkan agenda keselamatan siber bagi kepentingan sasaran penting di negara ini.

“Adalah penting bagi pemilik atau penghuni sasaran penting untuk sentiasa memberi tumpuan dan perhatian agar keselamatan maklumat sentiasa terjaga selain diberi kawalan keselamatan sewajarnya agar tidak berlaku sebarang kebocoran maklumat lebih-lebih dari dalam instalasi itu sendiri,” katanya.

Menurutnya keselamatan siber yang kukuh juga penting ketika Malaysia menuju Revolusi Industri 4.0 (IR4.0) kerana era itu bergantung sepenuhnya kepada teknologi digital dan sebarang isu melibatkan keselamatannya bakal memberi kesan terhadap kerajaan, ekonomi, sosial dan masyarakat.

“Ketika kita bergerak ke hadapan serta hidup dengan teknologi dengan bandar pintar sedang dibina dan misi data kritikal dihantar ke pangkalan data menggunakan internet, isu keselamatan siber perlu diletakkan di barisan hadapan di keseluruhan ekosistem digital,” katanya.


Pembinaan Stesen ECRL Puncak Alam diluluskan – Tengku Zafrul

PUNCAK ALAM, 6 Jun – Menteri Kewangan Tengku Datuk Seri Zafrul Tengku Abdul Aziz hari ini mengumumkan kelulusan bagi pembinaaan stesen Jajaran Utara Projek Laluan Rel Pantai Timur (ECRL) di Puncak Alam.

“Tempoh hari saya ada berjumpa dengan gabungan pengerusi-pengerusi penduduk di Puncak Alam. Mereka ada menyuarakan hasrat warga Puncak Alam untuk membina stesen ECRL di Puncak Alam.

“ Oleh yang demikian, saya telah mohon pihak berkaitan untuk memberi pertimbangan rapi terhadap permintaan stesen ECRL ini, dan Alhamdulillah ianya telah diluluskan dan insya-Allah akan ada stesen ECRL di Puncak Alam ini,” katanya ketika berucap pada Majlis Kenduri Rakyat Kuala Selangor di sini malam tadi.

Pada masa yang sama, Tengku Zafrul juga mengumumkan hasratnya menjadikan Kuala Selangor sebagai Daerah Angkat Kementerian Kewangan, bagi merealisasikan kemajuan daerah itu semaksimum mungkin ke hadapan.

“Saya secara peribadi sememangnya sedikit sentimental dengan daerah Kuala Selangor ini. Memang banyak potensi tempatan yang boleh dikembangkan dan diketengahkan,” katanya.

Bercakap kepada media, beliau berkata bagaimanapun semua kementerian serta agensi kerajaan akan terus memberi bantuan kepada semua sektor dan kawasan ekonomi di negara ini termasuklah di Kuala Selangor.

Mengenai program lawatannya yang dikatakan selalu dibuat di Kuala Selangor, Tengku Zafrul menjelaskan bahawa beliau melakukan lawatan di pelbagai kawasan seluruh negara dan tidak hanya tertumpu di daerah itu sahaja.

“Apabila anda harus membuat sesuatu dasar, adalah penting untuk kita memahami keadaan di bawah, oleh kerana itu saya telah menjelajah ke seluruh pelusuk Malaysia dan isu yang paling utama sekarang adalah memastikan usaha pemulihan ekonomi terus bergerak di landasan yang telah ditetapkan,” katanya.

Ditanya adakah beliau mungkin bertanding di Kuala Selangor untuk Pilihan Raya Umum Ke-15, beliau berkata buat masa ini fokusnya adalah di Kementerian Kewangan. – BERNAMA


Lee Zii Jia ‘blackout’

Tindakan itu dilakukan tidak sampai beberapa jam selepas Persatuan Badminton Malaysia (BAM) mengumumkan penggantungannya daripada menyertai kejohanan antarabangsa selama dua tahun berkuat kuasa 18 Jan.